20 persatuan, sekolah terima bantuan MYSS

KUCHING: Sebanyak 20 persatuan belia dan sekolah menerima sumbangan sebanyak RM200,000 daripada Program Belia Prihatin pada tahun 2021 yang dianjurkan oleh Kementerian Belia dan Sukan Sarawak (MYSS).

Menterinya, Datuk Abdul Karim Rahman Hamzah berkata, program ini bertujuan untuk membantu dan memberi sumbangan kepada belia yang kurang bernasib baik yang turut melibatkan pihak sekolah berasrama.

“Program seumpama ini bukan sesuatu yang baharu kerana kita telah adakannya sejak tahun 2016 dan ia diadakan sebelum setiap perayaan bermula.

“Kita menyasarkan untuk membantu belia yang kurang berkemampuan, yatim piatu, belia istimewa (OKU) dan belia yang bersekolah di sekolah berasrama yang memerlukan terutamanya yang kurang mampu,” kata beliau dalam ucapannya di Ruang Galeri , tingkat 17 di Bangunan Baitulmakmur 2 di sini semalam.

Beliau yang juga merupakan Menteri Pelancongan, Kesenian dan Kebudayaan turut menerangkan tiga objektif utama program ini iaitu untuk menyemarakkan program pembangunan belia, meningkatkan kesedaran, kasih sayang serta rasa tanggungjawab golongan belia kepada masyarakat yang kurang bernasib baik dan menanam sikap kesukarelawan dalam kalangan belia dan persatuan belia.

“20 persatuan kebajikan dan sekolah ialah Pusat Jagaan Nur Murni, Rumah Kanak-Kanak Toh Puan Hajah Norkiah, Lembaga Kebajikan Anak-Anak Yatim Sarawak, The Salvation Army Kuching Boy’s Home, PDK Samarahan, PDK Harmoni Asajaya, Sarawak Society for the Deaf, Sarawak Society for Blind, Persatuan Kebajikan Kanak-Kanak Terencat Akal Sarawak (PERKATA).

“The Society for Kuching Urban Poor, Pertubuhan Kebajikan Baiturrahmah Kuching, Pusat Pemulihan Penagihan Narkotik (PUSPEN) Kuching SMK Asajaya, SMK Hajah Laila Taib, SMK Tun Haji Openg, SMK Agama Tun Ahmad Zaidi (TUNAZ), SMK Agama Sheikh Haji Othman Abdul Wahab (SHOAW), SMK Agama Matang 2, SMK Balai RIngin dan SMK Toh Puan Datuk Patinggi Hajjah Normah,” jelasnya lagi.

MYSS turut menyumbangkan sedikit sumbangan seperti pelitup muka dan cecair sanitasi kepada lapan buah sekolah untuk diagihkan kepada pelajar-pelajar yang memerlukan.

Karim yang juga Ahli Dewan Undangan Negeri (ADUN) Asajaya turut menzahirkan rasa gembira kerana inisiatif ini mempunyai makna besar dalam membudayakan semangat kesukarelawan dan keprihatinan di kalangan belia terutama ketika keadaan kritikal wabak Covid-19 ini.

“Kita mahu menerapkan peranan dan kesedaran belia dalam membantu memberi perubahan demi kebaikan untuk orang yang memerlukan di Sarawak.

“Kementerian saya akan mengadakan lebih banyak kolaborasi bersama jabatan, agensi dan persatuan di seluruh Sarawak pada masa akan datang,” maklum beliau.

Sebelum itu beliau juga mengalu-alukan mana-mana badan bukan kerajaan (NGO) yang mahu memberi sumbangan kepada mereka yang benar-benar memerlukan bantuan.

Beliau turut berpendapat bahawa belia berperanan penting dalam menjayakan agenda masyarakat bersepadu dan seimbang selaras dengan visi MYSS iaitu ‘Belia Berkelas Dunia dan Sukan untuk Semua Menjelang 2030’.

Karim turut tidak melepaskan peluang untuk mengucapkan selamat menyambut Tahun Baru Cina kepada kaum cina yang merayakannya dan mengingatkan untuk patuhi segala prosedur operasi standard (SOP) yang telah ditetapkan.

Turut hadir, Menteri Muda Belia dan Sukan, Datuk Snowdan Lawan, Setiausaha Agung SEBERKAS Negeri Sarawak, Safiee Ahmad, ADUN Tupong, Fazzrudin Abdul Rahman, dan Pemangku Setiausaha Tetap MYSS, Nancy Jolhi.

See author's posts


Jadikan amalan pengasingan sisa pepajal

KUCHING: Projek perintis pengasingan sisa pepejal dan kitar semula adalah satu projek penting bagi memastikan agenda global iaitu pembangunan lestari tercapai.

Timbalan Menteri di Jabatan Premier Sarawak (Undang-Undang, MA63 dan Hubungan Negeri-Persekutuan) Datuk Sharifah Hasidah Sayeed Aman Ghazali berkata agenda global untuk memperkukuhkan pelaksanaan pembangunan lestari semakin kritikal.

“Dunia mengalami peningkatan jumlah penduduk serta skala eksploitasi alam bagi tujuan ekonomi yang semakin melebar. Oleh itu, bagi memastikan pelaksanaan itu tercapai, Dewan Bandaraya Kuching Utara dan Trienekens Sarawak Sdn Bhd telah memperkenalkan projek perintis pengasingan sisa pepejal dan kitar semula di Kampung Tunku dan Kampung Malaysia Jaya Fasa satu.

“Objektif utama projek ini adalah untuk menggalakkan amalan mengurus sisa dan memperbaiki kesedaran serta memupuk perubahan tingkah laku dalam kalangan penduduk.

“Amalan kitar semula ini sangat penting kerana dengan sikap positif terhadap penerimaan projek ini, kita dapat melindungi alam sekitar daripada pencemaran yang semakin memberi kesan terhadap kesihatan dunia dan boleh menjejaskan ketenteraman masa hadapan kita, ” katanya.

Beliau berkata demikian ketika berucap pada majlis perasmian program kesedaran alam sekitar di Dewan Serbaguna Kampung Malaysia Jaya di sini hari ini.

Ahli Dewan Undangan Negeri (ADUN) Samariang itu berkataq, peranan tersebut perlu diamalkan setiap lapisan masyarakat supaya alam sekitar dapat dijaga dengan baik dan betul.

Katanya, memang tidak mudah untuk menggalakkan masyarakat untuk mula kitar semula barang-barang secara mendadak.

“Hal ini kerana masyarakat masih kurang kesedaran mengenai kepentingan amalan tersebut. Oleh itu, komuniti perlu diberikan pendedahan yang sewajarnya.

“Kitar semula memerlukan pengetahuan untuk difahami. Kita perlu tahu cara pengasingan yang betul seperti plastik, kaca dan kertas.

“Untuk itu, pendedahan perlu diberikan agar amalan ini dapat terus dilaksanakan dalam kalangan masyarakat,” katanya.

Oleh SHAHRUL QAIZAT

See author's posts


Rumah Seri Kenangan Kuching siap Disember

SERIAN: Projek Rumah Seri Kenangan di Batu 12 Jalan Kuching-Serian di sini dijangka siap Disember ini setelah terbengkalai hampir lima tahun.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Dato Sri Fatimah Abdullah berkata projek berkenaan terbengkalai akibat kecuaian kontraktor sebelum ini.

“Projek ini yang bermula pada 2012 sepatutnya siap pada 2015 lalu tetapi gagal disiapkan mengikut jadual dan terbengkalai sehingga terpaksa ditender semula,” katanya kepada pemberita semasa mengadakan lawatan kerja sambil meraikan Hari Bapa di Rumah Seri Kenangan Kuching di Jalan Datuk Mohd Musa, di sini semalam.

Menurut Fatimah lawatan Menteri Muda Kesejahteraan Komuniti Datuk Francis Harden minggu lepas bersama JKR (Jabatan Kerja Raya) sebagai agensi pelaksana, kontraktornya memberi jaminan projek yang bernilai RM20 juta itu meningkat menjadi RM24.2 juta kerana ditender semula dan akan siap hujung tahun ini.

Projek yang digelar sebagai projek sakit selalunya kata fatimah terpaksa ditender semula maka penambahan peruntukan terpaksa juga dikeluarkan.

Fatimah juga berharap Projek Rumah Seri Kenangan di Sibu dapat disiapkan pada hujung tahun ini juga.

See author's posts


Polis tembak mati lima anggota Abu Sayyaf

KOTA KINABALU: Polis Sabah menembak mati lima anggota kumpulan pengganas Abu Sayyaf dalam operasi khas, yang dijalankan di sebuah kawasan setinggan di paya bakau berhampiran Taman Sri Arjuna, Beaufort pada 11.27 pagi Isnin lepas.

Pesuruhjaya Polis Sabah Datuk Hazani Ghazali berkata, salah seorang daripada suspek itu adalah ‘sub leader’ kumpulan pengganas tersebut dikenali sebagai Mabar Binda, yang dinamakan dalam senarai dikehendaki oleh kerajaan Filipina.

Beliau berkata, tiga lagi suspek dikenali sebagai Abhirsham Samsula@Samseed, Jurakhdam Binda, Alsimar Sukarno, manakala seorang lagi masih belum dikenal pasti namanya, dan semuanya dianggarkan berusia antara 20an hingga 40an.

“Dengan tumpasnya lima anggota kumpulan ini, polis yakin telah berjaya melumpuhkan satu sel Abu Sayyaf yang bersembunyi di Sabah, dan yang telah melakukan ba’iah dengan kumpulan militan Daesh.

“Polis juga mengesyaki masih lagi ada saki baki dan tali barut (kumpulan itu) yang bersembunyi di Malaysia khususnya di Sabah dan kita sedang menyiasat perkara ini,” katanya pada sidang media di Ibu Pejabat Polis Kontinjen Sabah, Kepayan di sini semalam.

Hazani berkata, semua lima suspek yang ditembak mati itu adalah warga Filipina, dan dalam kejadian itu polis turut menemui serta merampas dua pucuk pistol jenis semi auto colt .45, 20 butir peluru hidup, dua kelongsong peluru dan tiga bilah parang.

Katanya ketika kejadian, polis telah mengetuk pintu rumah di kawasan setinggan itu, bagaimanapun salah seorang suspek yang membuka pintu telah melepaskan tembakan, dan suspek lain bersenjatakan pistol serta parang keluar menyerang anggota polis, sebelum ditembak mati.

Beliau berkata, Mabar bersama tiga suspek kejadian itu sebelum ini berjaya melarikan diri dalam serbuan pada 8 Mei lepas di kawasan sama, sebelum polis berjaya menahan lapan anggota kumpulan Abu Sayyaf bersama 29 warganegara Filipina, yang tidak mempunyai sebarang dokumen pengenalan diri.

“Salah seorang daripada lapan anggota Abu Sayyaf yang ditahan pada 8 Mei itu adalah abang kepada suspek (Mabar), … polis percaya mereka kembali ke kawasan paya bakau itu untuk mendapatkan bekalan makanan, selain menjadi tempat persembunyian kerana ia terlindung daripada kawasan orang ramai,” katanya.

Hazani percaya suspek terlibat telah berada di kawasan itu sejak November tahun lepas, dan beliau yakin terdapat orang yang bersimpati, yang memberi bantuan kepada mereka, justeru pihak polis sedang memantau serta menyiasat perkara tersebut.

“Polis percaya, antara faktor kawasan Pantai Barat dan pedalaman menjadi kawasan persembunyian anggota kumpulan pengganas ini kerana di kawasan ini ‘aman sedikit’, berbanding Pantai Timur yang mempunyai Esscom (Kawasan Keselamatan Khas Pantai Timur Sabah) dan sentiasa menjalankan operasi,” katanya.

Hazani berkata, penduduk di sekitar Beaufort tidak perlu rasa risau mahupun bimbang mengenai tahap keselamatan mereka, berikutan operasi dijalankan serta kejadian tersebut, kerana kawasan kejadian jauh daripada kawasan orang ramai.

Sehubungan itu beliau berkata, semua pasukan keselamatan di Sabah diminta agar sentiasa berhati-hati dan berwaspada, mengenai sebarang kemungkinan tindak balas daripada kumpulan berkenaan, berikutan operasi yang dijalankan oleh pasukan keselamatan di negeri ini.

Katanya, sejak 2014 hingga tahun lepas, seramai 83 individu yang dipercayai terlibat dengan kumpulan pengganas Daesh, berjaya ditahan di Sabah, khususnya di kawasan Pantai Barat dan pedalaman.

Pada 8 Mei lepas, pasukan keselamatan berjaya menahan lapan anggota kumpulan Abu Sayyaf termasuk dua yang dinamakan dalam senarai orang dikehendaki kerajaan Filipina, dalam operasi 3.00 pagi di kawasan paya bakau Taman Sri Arjuna, Beaufort yang mana polis turut menahan 29 lagi individu warga Filipina. – Bernama

See author's posts


NREB terus terajui perlindungan alam sekitar

KUCHING: Lembaga Sumber Asli dan Alam Sekitar (NREB) Sarawak akan terus menerajui dan memainkan peranan  dalam perlindungan dan pengurusan alam sekitar serta  pemuliharaan sumber asli di negeri ini.

Pengawal Kualiti Alam Sekitar Sarawak, Peggy Ronin Edin berkata, ini adalah mandat NREB seperti yang ditetapkan dalam Ordinan Sumber Asli dan Alam Sekitar, 1993.

“Usaha kami dalam melindungi alam sekitar adalah selaras dengan usaha global untuk mengurangkan unjuran gas rumah hijau atau pelepasan Gas Rumah Kaca (GHG) sebanyak 45 peratus menjelang 2030 seperti dipersetujui dalam Perjanjian Paris dan komitmen yang dibuat oleh Malaysia semasa sidang kemuncak iklim global di Glasgow (COP26) pada 2021,” katanya.

Beliau berkata demikian ketika berucap pada majlis perasmian Anugerah Alam Sekitar Premier Sarawak (PSEA) ke-10 di sebuah hotel terkemuka di sini, sebentar tadi.

Acara ini disempurnakan oleh Premier Sarawak, Datuk Patinggi Tan Sri Abang Johari Tun Openg.

Tema untuk PSEA ke-10 tahun ini ialah ‘Mentakrifkan Semula Kemampanan dalam Pengawasan Alam Sekitar’.

Peggy berkata, tema itu mencerminkan pendekatan baharu dalam menilai dan menggabungkan elemen kemampanan dalam komponen dan penilaian PSEA.

“Ia dipilih dengan harapan dapat membawa mesej kepada pelbagai pihak berkepentingan mengenai kepentingan kelestarian alam sekitar untuk pembangunan lestari negara,” katanya.

Katanya, anjakan paradigma adalah untuk mentakrifkan semula kemampanan sebagai teras penjagaan alam sekitar.

“Ini amat bertepatan dengan gerakan dunia dalam merealisasikan Matlamat Pembangunan Mampan 2030 (SDG2030) serta memudahkan agenda nasional dan tempatan.

“Namun begitu, kami percaya panduan dasar negeri yang jelas akan memudahkan usaha berterusan kami, dan memudahkan penglibatan dan kerjasama kami dengan semua pihak berkepentingan ke arah mencapai pembangunan mampan sambil berusaha untuk wawasan kami iaitu “Sarawak yang Hijau, Bersih dan Sihat,’ katanya.

Anugerah alam sekitar terulung ini merupakan salah satu insentif yang diperkenalkan oleh kerajaan negeri, bertujuan mengiktiraf usaha dan komitmen alam sekitar semua lapisan masyarakat di negeri ini.

Peserta termasuk industri, pihak berkuasa tempatan, sektor kerajaan, pasukan atau individu, kedai makanan, dan lain-lain.

Jawatankuasa pengelola tmembahagikan anugerah ini kepada lima kategori utama iaitu Industri, Pihak Berkuasa Tempatan, Sektor Kerajaan, Terbuka (termasuk Pasukan dan Individu), dan Kategori Kedai Makan dan Kedai Makanan (EFO).

Sebanyak 144 penyertaan dalam PSEA ke-102021/2022 ini, penyertaan tertinggi setakat ini berbanding 106 penyertaan dalam CMEA Ke-9 Edisi 2019/2020.

Peserta PSEA ke-10 ini terdiri daripada 31 penyertaan untuk Perusahaan Besar, 35 untuk Industri Sederhana, lapan untuk Sektor Kerajaan, enam untuk Pihak Berkuasa Tempatan, tiga untuk kategori Terbuka, dan 61 untuk kategori Kedai Makan dan Kedai Makanan (EFO).

Oleh NUR AIN OTSMAN

See author's posts


SWCorp tingkat sasaran kadar kitar semula

KUALA LUMPUR: Perbadanan Pengurusan Sisa Pepejal dan Pembersihan Awam (SWCorp) kini meningkatkan sasaran kadar kitar semula di enam negeri dan Wilayah Persekutuan Kuala Lumpur di bawah seliaannya kepada 40 peratus menjelang 2025.

Pengarah Bahagian Penyelidikan dan Teknologi SWCorp, Ir Zulkifli Tamby Chik berkata, pihaknya yakin sasaran itu boleh dicapai susulan perkembangan positif dalam peningkatan kutipan barangan kitar semula, selain telah mencapai sasaran 30 peratus yang ditetapkan tahun ini.

“Berdasarkan cerapan data yang dibuat, terdapat peningkatan kutipan kitar semula yang ‘ketara’ pada 2020 berbanding 2019.

“Misalnya jumlah kutipan barangan kitar semula pada Mei tahun ini adalah sebanyak 307.63 tan berbanding (tempoh sama) Mei tahun lepas yang berjumlah 163.15 tan,” katanya kepada Bernama.

Zulkifli berkata, trend positif itu juga dilihat ketara ketika pelaksanaan Perintah Kawalan Pergerakan (PKP) bermula Mac lepas, yang mana ia dilihat dipengaruhi sikap dan kesedaran masyarakat terhadap budaya kitar semula yang sekali gus membantu mengurangkan sisa pepejal ke tapak pelupusan sampah.

“Walaupun perkhidmatan lain (seperti pusat kitar semula) yang menjadi penyumbang utama barangan kitar semula ditutup (semasa PKP), namun masih terdapat peningkatan dalam kutipan kitar semula dan “penggerak” peningkatan adalah peranan masyarakat,” katanya sambil menambah perbandingan antara dua tahun itu juga dilihat meningkat pada bulan yang lain.

Perkembangan positif itu juga membantu  mempengaruhi penurunan janaan sisa pepejal terutama mencecah 40 peratus ketika pelaksanaan PKP iaitu daripada 582,585 tan sebelum PKP kepada 343,061 tan selepas PKP.

“Semasa Perintah Kawalan Pergerakan Bersyarat (PKPB), jumlah janaan sisa pepejal menurun pula kepada 209,207 tan dan semasa PKPP (Perintah Kawalan Pergerakan Pemulihan) (setakat 30 Jun) ia menurun lagi kepada 166,058 tan,” katanya yang juga berpandangan penurunan itu berikutan penutupan sektor komersial, perindustrian dan keinstitusian (ICI) sejak PKP diumumkan .

Ditanya adakah agensi tersebut menjangkakan jumlah janaan sisa pepejal itu akan menunjukkan penurunan selepas PKPP, Zulkifli berkata ia bergantung kepada sikap masyarakat untuk mengekalkan amalan positif tersebut.

“Kerajaan menghabiskan hampir RM1.9 bilion setahun untuk kerja-kerja kutipan, pengurusan sisa pepejal  dan pembersihan awam ini,  jika trend positif (pengurangan janaan sisa pepejal)  ini dikekalkan, ia juga dapat menjimatkan perbelanjaan negara selain menyumbang kepada kelestarian alam,” katanya.

Dalam pada itu, SWCorp juga akan memperluas dan mempertingkatkan penggunaan teknologi pengurusan sisa pepejal dan pembersihan awam dalam memastikan kualiti perkhidmatan berkualiti tinggi dan pengurusan kos yang efektif.

Zulkifli berkata pihaknya akan meneliti aspek fasiliti dan tapak pelupusan yang semakin terhad dan mencemarkan alam sekitar melalui kolaborasi dengan pihak industri  dan tenaga pakar dalam mencapai tahap kos operasi yang cekap dalam jangka masa panjang.

“Kita tidak boleh bergantung kepada tapak pelupusan , kerana tapak pelupusan di Malaysia dah agak banyak dan tepu, jadi kita akan lihat balik strategi dan pelan tindakan komprehensif, dengan mewujudkan fasiliti ke arah penukaran sisa pepejal kepada tenaga (Waste to Energy), rawatan sisa binaan dan rawatan sisa makanan,” katanya.

Buat masa ini terdapat empat tapak penunu mini yang dalam projek perintis masing-masing di Pulau Langkawi, Pulau Pangkor, Cameron Highlands dan Pulau Tioman.

“SWCorp juga berhasrat meneroka pembangunan dalam bidang perawatan sisa makanan dengan teknologi ‘Anaerobic Digester’ memandangkan ia merupakan komposisi terbesar sisa pepejal di Malaysia iaitu 44.5 peratus,” katanya.

SWCorp bertanggungjawab mengawal selia enam  negeri yang menerima Akta Pengurusan Sisa Pepejal dan Pembersihan Awam 2007 (Akta 672)  iaitu Kedah, Perlis, Pahang, Negeri Sembilan, Melaka dan Johor  serta Kuala Lumpur dalam perkhidmatan pengurusan sisa pepejal dan pembersihan awam.

Agensi itu turut mengawal selia Tapak Pelupusan Tertak Batu, Terengganu, untuk  pelupusan sisa pepejal. – Bernama

See author's posts


Nilai moratorium bayaran balik pinjaman RM78.14 bilion

KUALA LUMPUR: Nilai moratorium bayaran balik pinjaman institusi kewangan dianggarkan berjumlah RM78.14 bilion setakat 21 Ogos 2020, kata Menteri Kewangan Tengku Datuk Seri Zafrul Aziz semalam.

Beliau berkata daripada angka ini, sebanyak RM27.35 bilion adalah jumlah yang dimanfaatkan oleh sektor perniagaan manakala sejumlah RM50.79 bilion lagi oleh rakyat.

Bagi mereka yang masih memerlukan lanjutan moratorium dan bantuan bank bersasar selepas 30 September 2020, institusi perbankan bersedia untuk membantu peminjam, ujar Tengku Zafrul.

“Pihak yang masih terkesan boleh mula hubungi institusi perbankan untuk berbincang dan memohon fleksibiliti pembayaran balik,” kata beliau dalam Laporan LAKSANA ke-19 mengenai Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Sementara itu, untuk dana pinjaman mudah perusahaan kecil sederhana (PKS) yang dikendalikan oleh Bank Negara Malaysia, Tengku Zafrul berkata setakat 21 Ogos 2020, jumlah permohonan yang telah diluluskan oleh bank-bank tempatan dan disetuju terima ialah RM10.2 bilion yang akan memberi manfaat kepada 22,322 PKS.

Beliau berkata jumlah berkenaan merupakan peningkatan daripada RM10.1 bilion pada minggu lalu yang memanfaatkan 22,143 PKS.

Jumlah ini termasuk dana Kemudahan Bantuan Khas, Kemudahan Automasi dan Digital, Kemudahan Semua Sektor Ekonomi dan Kemudahan Agromakanan, jelas beliau.

“Alhamdulillah, Kemudahan Bantuan Khas telah dimanfaatkan sepenuhnya dan lebih 21,000 PKS telah menerima kemudahan ini serta berjaya membantu mengekalkan lebih 400,000 pekerjaan.

“PKS masih boleh memohon pelbagai bantuan pembiayaan seperti dana institusi perbankan dan Tabung BNM seperti Kemudahan Automasi dan Digital, Kemudahan Semua Sektor Ekonomi dan Kemudahan Agromakanan,” kata beliau.

Menyentuh mengenai Bantuan Sara Hidup (BSH), Tengku Zafrul berkata seramai 4.18 juta penerima telah berjaya menerima bayaran BSH berjumlah RM2.7 bilion yang dikreditkan terus ke dalam akaun bank mereka.

Bagaimanapun, beliau menambah penerima BSH yang ‘gagal kredit’ atau bayaran tidak dapat disalurkan ke dalam akaun bank boleh menuntut secara tunai di mana-mana cawangan Bank Simpanan Nasional (BSN) sehingga 31 Disember 2020.

“Saya ingin mengingatkan bahawa permohonan rayuan BSH 2020 dibuka sehingga 6 September 2020,” kata Tengku Zafrul.

Sementara itu, bagi skim pengeluaran i-Lestari di bawah Kumpulan Wang Simpanan Pekerja(KWSP), jumlah pengeluaran kumulatif di antara April sehingga 21 Ogos 2020, adalah sebanyak RM7.48 bilion, melibatkan 4.57 juta penerima berbanding RM7.4 bilion dengan 4.55 juta penerima pada minggu lalu.

Sehingga 21 Ogos 2020, sebanyak RM10.3 bilion telah diluluskan bagi Program Subsidi Upah yang memanfaatkan lebih 2.61 juta pekerja.“Daripada jumlah ini, sebanyak RM8.9 bilion telah berjaya disalurkan,” kata Tengku Zafrul.-Bernama

See author's posts


Bebola benih perkasa aktiviti penanaman semula pokok

Caption: SIMBOLIK Datuk Patinggi Tan Sri Abang Johari Tun Openg melakukan simbolik penanaman anak pokok danseterusnya menyiram anak pokok pada Program Le Tour De Restoration (Greening Sarawak Campaign) PeringkatBahagian Bintulu, November lalu.

Penggunan teknologi dron dalam sektor pertanian semakin mendapat tempat dalam kalangan petani masa kini termasuk di Sarawak dalam memastikan pertumbuhan ekonomi pertanian mapan dapat diteruskan.

Selain itu, ia juga bertujuan merealisasikan salah satu matlamat pembangunan di Sarawak menerusi pentadbiran Ketua Menteri, Datuk Patinggi Tan Sri Abang Johari Tun Openg iaitu mencapai status negeri maju dan berpendapatan tinggi menjelang 2030.

Sehubungan itu, antara salah satu usaha dilaksanakan dalam sektor pertanian adalah memperkenalkan pendekatan ‘bebola benih’ (seed ball) bagi memperkasakan lagi aktiviti penanaman semula pokok atau restorasi di Bumi Kenyalang ini.

Penggunaan ‘dron’ dalam pertanian

Ketika merasmikan Majlis Pelancaran Le Tour de Restoration (Greening Sarawak Campaign) Jabatan Hutan Sarawak (JHS) pada September lalu, Abang Johari berkata penggunaan teknologi dron diaplikasikan untuk menabur benih anak pokok di kawasan tertentu.

Menurut beliau, setiap bebola benih yang disalutkan dengan biji benih pokok mampu mencapai kadar percambahan 90 peratus selepas tujuh hingga 14 hari dengan kos penyediaan lebih murah.

Inisiatif JHS tersebut katanya, dilihat bertepatan dalam memudahkan aktiviti penanaman pokok di kawasan-kawasan yang sukar dimasuki seperti kawasan berbukit selain sukar diterokai.

Disebabkan itu, beliau melahirkan ucapan penghargaan JHS melaksanakan inisiatif itu dan memaklumkan bahawa ia adalah satu inovasi daripada perhutanan bagi memperkasakan program restorasi di Sarawak.

Sementara itu, berdasarkan kos kaedah yang jauh lebih murah berbanding kaedah lain, JHS serta pihak berkepentingan lain disarankan menjalinkan kerjasama bagi memperkasakan inisiatif penyelidikan dan pembangunan (R&D) di Sarawak.

Program restorasi menghijaukan Sarawak

Di samping itu, Kerajaan Sarawak komited meneruskan usaha untuk menghijaukan negeri  melalui pelaksanaan program restorasi landskap hutan dan Kempen Penghijauan Malaysia 2021-2025 seiring wawasan menjadikan Sarawak negeri maju menjelang 2030.

Program restorasi landskap hutan turut diangkat sebagai agenda utama menghijaukan bumi Sarawak disebabkan itu, Kerajaan Negeri telah memperuntukkan sebanyak RM62 juta kepada JHS dalam Rancangan Malaysia Ke-12 untuk tujuan itu.

Malah, pada tahun lepas sahaja, sebanyak RM10 juta telah disalurkan kepada JHS manakala kerajaan persekutuan menerusi Kementerian Tenaga dan Sumber Asli turut menyalurkan peruntukan sebanyak RM10.37 juta kepada JHS.

Mendedahkan kepada media, Abang Johari memberitahu, daripada jumlah itu sebanyak RM4 juta diperuntukkan bagi program Penghijauan Malaysia melalui Kempen Penanaman 100 juta pokok.

Sementara itu, sejumlah RM6.37 juta diperuntukkan bagi program tanaman bakau dan Program Restorasi Melalui Perhutanan Sosial (SOSIL) kepada JHS bagi melaksanakan aktiviti yang dirancang pada tahun lepas.

Bagi Kempen Program Penghijauan Malaysia, Kerajaan Negeri menerusi JHS menyasarkan untuk menanam sebanyak 35 juta pokok bagi tempoh lima tahun bermula tahun 2021 hingga 2025 dan beliau yakin Sarawak dapat mencapai sasaran penanaman berkenaan, katanya.

Untuk rekod, JHS berjaya menanam sebanyak lebih 10 juta pokok bagi tahun 2020 manakala sehingga 30 September 2021, sebanyak 6.78 juta pokok telah ditanam di seluruh Sarawak.

Bebola benih jenama ‘Sarabom’

Sebagai usaha meningkatkan aktiviti penanaman semula hutan di negeri ini, JHS tampil dengan penghasilan bebola benih jenama ‘Sarabom’ atau Sarawak Bom yang bakal memberi nafas baharu dalam bidang tersebut.

Dirasmikan oleh Abang Johari pada Program Le Tour De Restoration (Greening Sarawak Campaign) Peringkat Bahagian Bintulu November lalu, produk inovasi itu akan dijadikan ejen untuk penghijauan di negeri ini.

Usaha JHS membangunkan teknologi penanaman semula hutan tersebut merupakan satu lagi langkah drastik Kerajaan Negeri bagi mengekalkan kelestarian hutan di Sarawak.

Malah, inisiatif JHS membangunkan Projek Seed Ball: Throw and Grow Project menjadi bukti jelas kerajaan komited dalam memastikan Sarawak kekal hijau serta mengekalkan kelestarian hutan di negeri ini.

Menurut Abang Johari, penjenamaan bebola benih yang dikenali sebagai Sarabom atau Sarawak Bom adalah langkah terbaik bagi menanam semula hutan dengan penggunaan teknologi digital kerana ia boleh digunakan dengan kaedah baling atau tanam.

Katanya, penanaman bebola benih yang digabungkan dengan penggunaan dron akan menjadikan penyebaran biji benih lebih menjimatkan masa dan tenaga kerja serta lebih menyeluruh.

Dalam perkembangan berkaitan, Abang Johari berkata, pendekatan inovasi dan teknologi tinggi seperti penyemaian dan penyediaan anak-anak benih pokok perlu dilaksanakan bagi menyokong usaha restorasi yang berterusan di Sarawak.

Projek pembangunan di negeri ini katanya, harus bergerak seiring dengan pengekalan alam sekitar serta kekayaan biodiversiti yang ada dalam usaha mengekalkan kehijauan di Bumi Kenyalang yang memiliki hutan tropika dan habitat biodiversiti kritikal di Malaysia.

Oleh SYAMIMI HUSNA

See author's posts


Pembinaan laluan pejalan kaki bernilai RM50,000 bermula esok

SIBU: Projek membina laluan pejalan kaki di Taman Selera Muhibbah dengan melibatkan kos sebanyak RM50,000 akan bermula esok.

Timbalan Menteri Kesihatan Awam, Perumahan dan Kerajaan Tempatan, Michael Tiang berkata, projek tersebut bermula dari Lorong Taman Seduan 8 ke Taman Selera Muhibbah.

“Projek ini merupakan sebahagian daripada Projek Transformasi Luar Bandar (RTP) bagi DUN Pelawan. Majlis Perbandaran Sibu (MPS) akan menjadi agensi pemantau projek tersebut,” jelasnya.

Beliau berkata demikian ketika penyerahan projek tersebut kepada kontraktor.

Tiang yang juga Ahli Dewan Undangan Negeri (ADUN) Pelawan berkata, projek itu akan mengambil masa tiga bulan untuk disiapkan.

“Saya menggesa kontraktor menyiapkan pembinaan mengikut jadual dan juga memastikan ia berkualiti dan mencapai standard yang ditetapkan,” ujarnya.

Oleh AKUN GIMAN

See author's posts


Jangan bergantung pada laporan bertulis

LAWAS: Ubah sikap dan cara bekerja untuk pegawai Jabatan Bekalan Air Luar Bandar (JBALB) Lawas dalam tangani isu air.

Masyarakat Lawas amat terbuka menerima penjelasan yang telus daripada bersikap menjauhkan diri daripada masyarakat.

Timbalan Ketua Menteri Datuk Amar Awang Tengah Ali Hasan menjelaskan bahawa kehidupan rakyat di Punang, Awat-awat dan Sundar telah sekian lama berdepan isu air sejak sekian lama.

Beliau yang menghadiri mesyuarat khas JBALB Bahagian Limbang di Lawas semalam kecewa dengan sikap dan prestasi pegawai JBALB Lawas.

Beliau memberi amaran bahawa tidak akan bertoleransi dengan sikap kurang bertanggungjawab pegawai ini.

Seterusnya, beliau tidak mahu JBALB terlalu bergantung dengan pihak konsultan sebaliknya turun padang memantau prestasi projek yang dilaksanakan.

Oleh itu, beliau menagih komitmen tinggi JBALB dalam memastikan semua projek dibawah mereka dapat diselesaikan.

Pada masa sama, pegawai JBALB Lawas perlu meningkatkan hubungan kemasyarakatan dengan turun ke akar umbi menyelesaikan masalah air ini.

Menyentuh projek JBALB untuk loji Merapok, Menteri Pembangunan Bandar dan Sumber Asli Kedua Sarawak mahu projek ini dilaksana mengikut jadual tanpa kompromi.

Seterusnya, Awang Tengah menjelaskan bahawa memantau keadaan di akar umbi penting berbanding terlalu bergantung pada laporan bertulis tanpa pergi ke lapangan.

Selain itu, Awang Tengah diberi taklimat penuh oleh pengarah JBALB Sarawak, Chang Kuet Shian dan wakil Jurutera JBALB Lawas.

Hadir sama, Menteri Muda Pemodenan Pertanian, Tanah Adat dan Pembangunan Wilayah Datuk Dr. Abdul Rahman Ismail, ADUN Batu Danau Paulus Palu Gumbang, Residen Bahagian Limbang Ir Ahmad Denney Ahmad Fauzi, Timbalan Residen Bahagian Limbang Sebi Abang, Pegawai Daerah Limbang Superi Awang Said, Pegawai Daerah Lawas Ladin Atok dan Superintenden Jabatan Tanah dan Survei Bahagian Limbang Awang Nazeri Awang Saperi.

Oleh Adeng Idrus

See author's posts


Pilih parti ulih mai ubah

MARUDI: Orang ngempu kerusi Kunsil Nengeri (DUN) N.78 Mulu Dato Gerawat Gala ngasuh rayat ba Kampung Poyut / Lubok Nibong terus meri sukung ngagai iya maya hari muai undi kena 18 Disember tu.

Gerawat ke nyadi chalun Gabungan Parti Sarawak (GPS) bediri ngetanka kerusi N.78 Mulu besatup enggau tiga iku chalun penyakal bukai pechaya sereta andal ngagai rayat ba genturung pendiau nya deka milih GPS.

Iya ti mega Sapit Speaker DUN Sarawak ngasuh rayat milih chalun ke betul laban ulih mantu sereta ngereja pengawa nyaup rayat.

Lebuh bejaku maya Pengerami Begulai Enggau Rayat ba Rumah Philip, Sungai Sebatang kena Hari Satu ke udah iya madahka, raban penyakal semina pandai bejai sereta nabur petenah ngambika rayat benchi ngagai GPS.

Ku iya, raban penyakal sigi enda ulih ngemujurka pemansang baka ke udah dikemujurka Perintah GPS sebedau tu.

Lebuh Pakatan Harapan (PH) megai Perintah Besai ba timpuh  22 bulan berengkah ari taun 2018, mayu amat projek ba nengeri tu dikinsil.

“Siti ari projek ke beguna amat ngagai rayat ba kandang menua ulu baka Kampung  Poyut / Lubok Nibong nya Projek Bekal Ai Beresi,” ku iya.

Lebuh ngenang senentang Projek Bekal Ai Beresi ke dikemujurka ba Poyut / Lubok Nibong dikinsil Perintah PH, projek nya diteruska Perintah GPS sereta udah tembu 90 pesen lalu semina 10 pesen agi nganti nyambung meter.

“Sekeda rumah panjai bedau nerima bekal ai sereta agi nganti pengawa nyambung meter lalu aku minta rayat besabar laban sida tetap deka ngasaika bekal ai beresi,” ku Gerawat.

Ku iya, ketegal bisi sukung enda bebagi ari bala tuai rumah enggau rayat ba kandang nya ngasuh sida iya bulih projek nya taja pan laun mimit.

Ku Gerawat, enti projek nya enda dikinsil PH maya sida megai perintah besai, udah lama peranak ba Poyut / Lubok Nibong ngasaika bekal ai beresi.

“Diatu sida bejai Perintah GPS enda ngamatka danji taja pan PH ke ngasuh tender nya laun sereta nginsil projek nya lebih tumu agi,” ku iya.

Enti rayat milih penyakal, sida iya rugi laban penyakal enda ulih mai ubah, ku Gerawat.

Iya pechaya kena 18 Disember tu GPS deka menang baru numbuhka Perintah Nengeri Sarawak.

Sebedau nya Gerawat bisi nemuai ngagai Rumah (Rh) Jipun Tanjung Upar, Rh Mendeli Kampung Seberang Nibong enggau Rh Hendy Ibuh Lugan Tunga sebedau ngelawa Rh Philip Sg Sebatang.

See author's posts


Warisan dari kudrat sepasang kaki wanita

SENI pertukangan rumah terutama dalam peradaban Melayu, amat menitik beratkan pemilihan bahan untuk menghasilkan bumbung seperti mana juga pentingnya dalam pemilihan jenis kayu untuk dijadikan tiang seri rumah.

Peralihan zaman turut menyaksikan gaya pemilihan bahan untuk atap berubah-ubah dari tanah liat, pelepah rumbia, zink dan kini plaster siling dan pastinya, pemilihan ini dipengaruhi faktor kos, reka bentuk dan penyelenggaraan dalam tempoh yang panjang.

Memperkatakan mengenai atap rumah tradisional, sudah pasti atap Singhora berada antara senarai pilihan dan terima kasih kepada trend terkini, pelengkap bumbung berkonsep tradisional yang diperbuat daripada tanah liat itu kini semakin mendapat permintaan di pasaran tempatan.

Merentasi lima generasi, Noraini Jusoh mengakui permintaan bertali arus daripada pengusaha resort, orang persendirian serta pengusaha seni binaan tradisional berjaya memastikan atap bata terus relevan dalam pasaran hiasan landskap.

Menjadi satu-satunya pengusaha atap di Kelantan malah di Malaysia, wanita berusia 52 tahun itu kini mampu berbangga tatkala legasi perusahaan turun temurun itu kini menjadi ‘trend-setter’ kepada penggunaan atap bata itu untuk disuai padankan dengan pasaran seni taman seperti wakaf, gazebo, pagola dan chalet.

“Saya bersyukur sebab banyak usaha dilakukan sekarang dalam memastikan warisan yang berasal dari gabungan seni pertukangan Kelantan dan Wilayah Songkhla, Thailand ini terus hidup. Daripada puluhan pengusaha, kini tinggal hanya saya,” katanya ketika ditemui pemberita di Kampung Pengkalan Baru, Bachok, Kelantan, baru-baru ini.

Pernah suatu masa menerima tempahan sehingga 37,000 keping atap bagi satu projek di Sabak Bernam, Selangor, Noraini yang mesra di sapa Kak Ani, teguh mempertahankan teknik penghasilan atap bata secara tradisonal yang diwarisinya.

“Memang berhajat hendak mempunyai mesin yang lebih canggih kerana nak tingkatkan pengeluaran. Walaupun dalam tempoh Perintah Kawalan Pergerakan (PKP), Kak Ani memang tak menang tangan dan Alhamdulilah, walaupun hanya mempunyai sembilan pekerja, pengeluaran tetap memberangsangkan.

“Tapi, Kak Ani nak kekalkan cara lama sebab bukan hanya mahu generasi sekarang kenal warisan datuk moyang kita tetapi mempromosikan tempat ini sebagai tumpuan pelancong,” katanya yang mana hasil kerjanya turut menjadi hiasan di Istana Joghra, Banting, Selangor, Masjid Kampung Laut (Kelantan), Tasik Kenyir Resort serta Peladang Agro Resort di Setiu, Terengganu.

Malah asbab pembinaan 29 vila di Terrapuri Heritage Village di Penarik, Terengganu yang menggunakan atap Singhora, Kampung Pengkalan Baru yang menjadi bengkel utama penghasilan atap bata itu mula dikunjungi pelancong sejak empat tahun lepas.

“Bas yang membawa pelancong ke Terrapuri selalu akan singgah di sini untuk memberi peluang pelancong melihat sendiri penghasilan atap yang menghiasi penginapan mereka di Terrapuri. Jadi, amat penting Kak Ani kekalkan warisan seni pembinaan yang berusia ratusan tahun ini,” jelasnya.

See author's posts


Peniaga harap permohonan BKSS berjaya

BEKENU: Permohonan Bantuan Khas Sarawakku Sayang (BKSS) sudah dilakukan dan berharap permohonan mereka untuk menjadi antara penerima bantuan itu dapat diluluskan, luah dua peniaga kecil-kecilan di sini.

Dua peniaga kecilan tempatan yang masing-masing enggan nama disiarkan berkata, permohonan BSKK telah dilakukan di Majlis Daerah Subis (MDS) semalam dan sangat berharap mereka berjaya mendapat bantuan itu.

“Terima kasih Kerajaan Sarawak dengan adanya BKSS itu dapat membantu ramai peniaga kecil-kecilan dalam menampung kos perniagaan.

“BKSS juga mampu meringankan bebanan rakyat ketika negara dalam penguatkuasa Perintah Kawalan Pergerakan (PKP) ini,” jelas mereka.

Bantuan itu, adalah usaha Ketua Menteri Sarawak dalam memacu aktiviti perniagaan tempatan sekali gus memastikan kesinambungan perniagaan para usavawan itu dalam menghadapi krisis Covid-19.

See author's posts


Sterling ‘benci’ perkauman

PENYERANG Manchester City dan England, Raheem Sterling menegaskan bahawa perkauman adalah satu-satunya penyakit sekarang ini.

Pemain berusia 25 tahun itu, yang sering dan kuat berbicara mengenai diskriminasi, mengakui kenyataannya mungkin nampak tidak menjadi pilihan ketika dunia memerangi wabak Covid-19.

“Saya tahu ini mungkin kedengaran sedikit menyakitkan tetapi satu-satunya penyakit sekarang ini adalah perkauman yang kita perjuangkan,” kata Sterling dalam wawancara TV BBC yang akan disiarkan pada Selasa.

Sterling merupakan bintang sukan terbaru yang menyuarakan sokongan untuk tunjuk perasaan menentang perkauman di Amerika Syarikat dan di seluruh dunia berikutan kematian George Floyd di Minneapolis bulan lalu.

“Ini adalah perkara yang paling penting pada masa ini kerana ini adalah sesuatu yang berlaku selama bertahun-tahun. Sama seperti wabak ini, kami ingin mencari jalan keluar untuk menghentikannya,” tambahnya.

“Pada saat yang sama, inilah yang dilakukan oleh semua penunjuk perasaan ini. Mereka berusaha mencari jalan keluar dan cara untuk menghentikan ketidakadilan yang mereka lihat dan memperjuangkan perjuangan mereka.

“Selagi mereka melakukannya dengan aman dan damai dan tidak menyakiti sesiapa dan tidak memecah masuk ke dalam mana-mana kedai, mereka terus melakukan protes dengan cara yang aman ini,” tegasnya lagi.

Sterling sebelumnya terkenal dalam menyuarakan perkauman dalam permainan domestik dan antarabangsa.

Tahun lalu dia menasihati rakan-rakan pemain agar tidak meninggalkan padang sekiranya berlaku unsur-unsur perkauman.

Bagaimanapun, Sterling percaya inilah waktunya untuk terus memperkembangkan perbincangan perubahan yang nyata  dalam masyarakat dan dunia bola sepak profesional yang terkenal. – AFP

See author's posts


Andrzej Duda berjaya pertahan jawatan

WARSAW: Presiden Poland, Andrzej Duda memenangi pusingan kedua pilihan raya presiden, lapor agensi berita Xinhua, memetik Suruhanjaya Pilihan Raya (PKW) negara itu pada Isnin.

Penyandang yang menerima sokongan parti pemerintah, parti Law and Justice itu meraih 51.21 peratus undi. Pencabarnya Datuk Bandar Warsaw, Rafal Trzaskowski pula sekadar mendapat 48.79 peratus undi.

Ketua PKW, Sylwester Marciniak berkata walaupun masih terdapat lima kawasan termasuk Warsaw dan beberapa kertas undi luar negara belum dikira, ia tidak akan mengubah keputusan.

Jumlah keluar mengundi mencecah  68.12 peratus, iaitu 0.08 mata peratusan berbanding 1995, menurut PKW.

Sebelum ini, tinjauan awal mendapati Duda berdepan saingan sengit, dengan hanya 0.8 mata peratusan menyebelahi beliau.- Bernama

See author's posts


Notis risiko banjir kilat di Pahang, Selangor, Johor dan Sarawak

KUALA LUMPUR: Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat bagi empat negeri melibatkan Pahang, Selangor, Johor dan Sarawak.

JPS dalam kenyataan yang dikeluarkan setakat 5 petang tadi memaklumkan, ia berdasarkan maklumat ramalan hujan daripada model Numerical Weather Prediction (NWP) oleh Jabatan Meteorologi dan sistem Southeastern AsiaOceania Flash Flood Guidance System (SAOFFGS).

Menurut maklumat itu, terdapat risiko banjir kilat di beberapa lokasi berkenaan, sekiranya berlaku hujan lebat atau ribut petir yang signifikan dalam tempoh 12 jam daripada notis itu dikeluarkan.

JPS memaklumkan Pahang melibatkan daerah Rompin, dengan lokasi terlibat adalah Kampung Janglau 1, 2 dan 3, Kampung Serinkin, Kampung Setajam, Kampung Pianggu serta Kampung Sarang Tiong.

Selangor membabitkan daerah Klang di Kampung Delek, Jalan Kebun Nenas, Kampung Jawa, Taman Melawis, Teluk Pulai, Taman Petaling, Taman Sentosa, Taman Saujana, Taman Rashna, Kampung Bukit Naga, Batu 8 Jalan Bukit Kemuning dan Pandamaran.

Johor melibatkan daerah Mersing di Kampung Air Tawar, Kampung Semaloi, Kampung Asli Labong, Sungai Padang, Kampung Kuria Batu 4 dan Mukim Triang, manakala daerah Pontian melibatkan Kampung Bugis, Batu 6, Kampung Parit Jerman, Kampung Penerok, Jalan Makam, Kampung Penghulu Bakar, Kampung Permas serta Kampung Parit Sulaiman.

Sarawak pula membabitkan daerah Kuching di Kampung Batu Kitang, Batu Kitang KM10, Kampung Stenggang, Kampung Mambong, Kampung Bratan dan Kampung Selampit, manakala daerah Serian melibatkan Taman Duranda Mas, Kampung Duras Batu 16 dan 17, Jalan Kuching-Tapah Lama, Jalan Kampung Batu Gong serta Siburan Bazaar.

JPS memaklumkan notis kesiapsiagaan itu dikeluarkan bagi membolehkan semua penduduk, khasnya di kawasan berisiko berwaspada dengan sebarang kemungkinan berlaku banjir kilat bagi tempoh tersebut.

“Sila patuhi arahan pihak berkuasa atau agensi pengurusan bencana banjir,” demikian menurut kenyataan tersebut.

Orang ramai boleh melayari https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa. – BERNAMA

See author's posts


Pemulihan PMKS focus manfaat inovasi, kelestarian

KUALA LUMPUR: Pemangkin pemulihan perusahaan mikro, kecil dan sederhana (PMKS) akan memberi dua fokus utama iaitu memanfaatkan inovasi serta pembangunan jangka panjang yang harus menerapkan prinsip-prinsip kelestarian meliputi persekitaran, sosial dan tadbir urus (ESG) dalam perniagaan.

Menurut Perdana Menteri Datuk Seri Ismail Sabri Yaakob, PMKS harus menggunakan inovasi, digitalisasi serta penggunaan teknologi untuk mendorong agenda pemulihan.

“Pelbagai aktiviti menerusi e-dagang termasuklah pembayaran secara digital, pembelajaran jarak jauh, persidangan video serta perkhidmatan logistik merupakan perkara lazim dalam ekonomi hari ini, disebabkan oleh keperluan dan peluang yang semakin meningkat,” katanya pada majlis perasmian Pameran Tahunan Perusahaan Kecil dan Sederhana (PKS)- SMIDEX 2021 bertemakan “PMKS: Bangkit Kembali!” di sini semalam.

Beliau berkata, ini juga adalah antara usaha yang boleh membiasakan PMKS dalam era persaingan Revolusi Industri 4.0 (IR 4.0).

Selain itu, Perdana Menteri juga berkata kehadiran PMKS dalam talian telah meningkat dua kali ganda daripada 35.3 peratus yang dicatatkan pada tahun 2019 (pra-Covid) kepada 75.8 peratus pada tahun 2021 (pasca Covid).

Mengenai penerapan ESG, Ismail Sabri berkata tumpuan harus diberikan kepada pengurangan kos dan peningkatan produktiviti menerusi kecekapan tenaga, prinsip ekonomi kitaran, amalan penggajian tenaga kerja yang baik serta struktur tadbir urus syarikat yang kukuh bagi memenuhi matlamat kelestarian.

Sementara itu, beliau turut berkata bahawa SME Corporation Malaysia (SME Corp. Malaysia) serta United Nations Global Compact Network Malaysia dan Brunei sedang bekerjasama dalam usaha membangunkan PMKS yang mampan melalui satu platform digital yang dinamakan sebagai Action Centre for Sustainable Development of SMEs (ACCESS).

“Platform ini akan menyediakan PMKS khidmat nasihat, pembangunan kapasiti serta jalinan rangkaian bersama syarikat besar yang terlibat di dalam amalan Matlamat Pembangunan Mampan (SDG) serta ESG,” katanya.

Perdana Menteri juga menekankan bahawa kerajaan akan terus mempergiatkan usaha bagi menambah baik akses dan peluang pasaran bagi membantu PMKS meningkatkan jualan di pasaran antarabangsa dengan inisiatif tersebut dilaksanakan melalui kerjasama kerajaan ke kerajaan (G2G) serta usaha sama dalam kalangan negara ASEAN, Kerjasama Ekonomi Asia Pasifik (APEC) serta pertubuhan antarabangsa yang lain.

“Usaha juga akan dilaksanakan untuk memanfaatkan faedah perjanjian perdagangan bebas (FTA) dalam memperluas akses pasaran dan mempercepat pengantarabangsaan PMKS, termasuklah pelaksanaan Pelan Tindakan Komuniti Ekonomi ASEAN (AEC) 2025 serta memeterai perjanjian FTA baharu,” katanya.

Beliau menambah pelbagai inisiatif akan diteruskan menerusi platform antarabangsa bagi terus menambah baik persekitaran perniagaan serta mengurangkan halangan perdagangan seterusnya memartabatkan industri PMKS di persada antarabangsa.

Menurut Ismail Sabri, sumbangan PMKS kepada keluaran dalan negara kasar (KDNK) berjumlah RM298 bilion pada 2010, namun jumlah ini telah meningkat 72 peratus kepada RM512 billion pada tahun lepas. — Bernama

See author's posts


MEASAT-3d dilancar di French Guiana

SIARAN LANGSUNG… Perdana Menteri Datuk Seri Ismail Sabri Yaakob menyaksikan siaran lintas langsung pelancaran MEASAT-3d dari Kourou Space Centre, French Guiana di Pusat Dagangan Dunia Kuala Lumpur (WTC-KL), semalam. Turut hadir Menteri Komunikasi dan Multimedia Tan Sri Annuar Musa.• Foto BERNAMA

KUALA LUMPUR: Satelit MEASAT-3d berjaya dilancarkan di French Guiana, Amerika Selatan pada 6.50 petang waktu tempatan 22 Jun (5.50 pagi waktu Malaysia,23 Jun). Satelit telekomunikasi milik MEASAT itu dilancarkan menerusi roket pelancar Ariane-5 di Pusat Angkasa Lepas Guiana yang terletak kira-kira 17,000 kilometer dari Malaysia.

Ketua Setiausaha Kementerian Komunikasi dan Multimedia Datuk Seri Mohammad Mentek mengetuai delegasi Malaysia ke tapak pelancaran roket itu.

Beliau turut disertai Duta Besar Malaysia di Perancis Datuk Mohd Zamruni Khalid, Menteri Sains Teknologi dan Inovasi Sabah Datuk Yakub Khan, wakil Kementerian Pertahanan Laksamana Muda Datuk Shamsuddin Ludin dan Ketua Pegawai Operasi MEASAT Yau Chyong Lim.

Pelancaran itu disaksikan secara langsung Perdana Menteri Datuk Seri Ismail Sabri Yaakob, Menteri Komunikasi dan Multimedia Tan Sri Annuar Musa; Menteri Sains,Teknologi dan Inovasi Datuk Seri Dr Adham Baba serta beberapa menteri kabinet lain di Pusat Dagangan Dunia Kuala Lumpur.

Turut hadir Pengerusi Astro Malaysia Holdings Bhd Tunku Ali Redhaudin Tuanku Mukhriz dan Pengarah Measat Global Shaharul Rezza Hassan.

Satelit yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).

Satelit MEASAT-3d berukuran 31 meter (m) x 9m x 5m seberat 5,600 kilogram itu dilancarkan bertujuan untuk meningkatkan perkhidmatan perhubungan kepada Malaysia dan negara-negara serantau serta beberapa perkhidmatan baharu melalui satelit berkenaan dijangka dapat ditawarkan seawal Ogos 2022.

Satelit itu merupakan jenis Geostationary Equatorial Orbit atau GEO mempunyai tapak liputan yang luas dan berkemampuan untuk menyediakan perkhidmatan jalur lebar yang pantas dan menyokong aliran tinggi data dikenali sebagai High Throughput Satellite (HTS).

HTS adalah antara perkhidmatan penting dalam penyediaan perkhidmatan jalur lebar tinggi terutamanya di kawasan pedalaman.– Bernama

See author's posts


Arab Saudi kuarantin wang syiling, kertas

RIYADH: Arab Saudi akan kuarantin wang syiling dan kertas yang diterima di dalam negara itu baik daripada rakyat tempatan atau dari luar negara.Menurut laporan Al Arabiya, usaha itu dilakukan sebagai langkah berjaga-jaga dalam membendung penularan Covid-19.Menurut Lembaga Kewangan Arab Saudi (SAMA), setakat ini pihaknya telah mensterilkan mata wang kertas dan logam yang diterima kerajaan itu.“Kami turut mengasingkannya selama 14 hari dan sehingga 20 hari, bergantung kepada dari mana wang tersebut datang,” kata SAMA dalam satu video promosi yang menjelaskan prosedur mereka.Tambahnya, semua wang tersebut akan ditempatkan dalam bekas khas di mana proses pensterilan boleh dilakukan di situ selain menyusun semua wang kertas untuk memastikan kualiti dan kebersihannya.“Kami kemudiannya akan mengasingkan wang kertas tersebut mengikut piawaian dan menghapuskan wang kertas yang kotor dan tidak menepati standard.“Kami juga telah mengarahkan institusi kewangan untuk mengambil langkah berjaga-jaga dalam memastikan wang digunakan berada dalam keadaan bersih,” katanya.Arab Saudi melaporkan peningkatan 2,532 kes baru dan 12 kematian bagi Covid-19, menjadikan jumlah keseluruhan kes ialah 65,077 manakala jumlah kematian 351 orang.

See author's posts


Kerajaan Belanda berminat sedia pakar selesai masalah banjir di Sibu

SIBU: Kerajaan Belanda menyatakan hasrat untuk memberikan bantuan dari segi teknikal bagi menyelesaikan masalah banjir di Sibu.

Timbalan Premier Sarawak, Dato Sri Dr Sim Kui Hian berkata, wakil kerajaan Sarawak akan melawat Belanda hujung bulan ini untuk membincangkan penyelesaiannya.

Katanya, Premier Sarawak, Datuk Patinggi Tan Sri Abang Johari Tun Openg prihatin dengan rancangan pembangunan semula di Sibu dan telah memperuntukkan dana RM1 bilion untuk tujuan itu.

“Pelan pembangunan semula itu akan melibatkan sebahagian besar kawasan Sibu dan itu juga termasuk pembinaan tasik.

“Justeru, saya menggesa penduduk Sibu supaya tidak membeli rumah di Kuching memandangkan Sibu akan berkembang maju, menjadi kaya dan hebat.

“Ini adalah rancangan kerajaan untuk Sibu,” katanya pada majlis sambutan Tahun Baharu Cina lima cawangan Parti Rakyat Bersatu Sarawak (SUPP) di Dewan Suarah Sibu, malam tadi.

Dr Sim yang juga Presiden SUPP berkata, Sarawak mengalami perubahan besar sejak 10 tahun lalu di bawah kepemimpinan Allahyarham Pehin Sri Tan Sri Adenan Satem dan Abang Johari.

Katanya, Sarawak telah meningkatkan pendapatannya daripada RM7 bilion pada 2018 kepada RM11.9 bilion pada 2022.

“Kerajaan Sarawak menyediakan pelbagai bantuan kepada rakyat termasuk RM6.7 bilion untuk membantu rakyat dan perniagaan semasa pandemik Covid-19.

“Saya menyeru rakyat Sibu agar sentiasa menyayangi dan melindungi Sarawak serta berusaha ke arah mencapai negeri yang sejahtera menjelang 2030,” katanyq.

Turut hadir ialah Timbalan Menteri Kesihatan Awam, Perumahan dan Kerajaan Tempatan yang juga ADUN Pelawan, Michael Tiang, ADUN Bukit Assek, Joseph Chieng, Senator Robert Lau Hui Yew dan Pengerusi Majlis Perbandaran Sibu (MPS), Clarence Ting.

Oleh AKUN GIMAN

See author's posts


‘Ibu bapa sumber kekuatanku’ – Mohd Afiq Yunus

KUCHING: Anak kelapan daripada sepuluh adik beradik telah membuktikan tiada yang mustahil untuk mencapai kejayaan dengan cemerlang meskipun berdepan dengan situasi yang sukar pada pandemik Covid-19.Mohd Afiq Yunus, 21, berkata, hampir berputus asa meneruskan pengajiannya dalam diploma kejuruteraan elektrik dan elektronik menjadikan kedua ibu bapa sebagai sumber kekuatan pada dirinya.“Saya hampir berputus asa. Mengalami tekanan perasaan ketika kita dilanda pandemik Covid-19.“Lebih menyukarkan apabila jurusan yang diambil memerlukan tunjuk ajar secara fizikal yang melibatkan elektrik dan elektronik,”katanya ketika ditemu bual Utusan Sarawak.Manakala Nurizat Arina Dawi, 21, jurusan Diploma Perakaunan yang merupakan anak sulung daripada tiga adik beradik mahu memberi galakan kepada adik beradiknya yang lain untuk berjaya dengan cemerlang dalam akademik.“Sebagai anak sulung dalam keluarga sudah pasti saya mahu ibu bapa bangga atas pencapaian akademik saya dan menjadi contoh terbaik untuk adik beradik yang lain.“Merekalah (ibu bapa) sumber kekuatan saya.Terima kasih juga buat tenaga pengajar dan rakan-rakan seperjuangan yang sentiasa memberikan semangat sehingga saya berjaya menempuhi perjalanan ini,” katanya.

Oleh Azreen Keria

See author's posts


Jereki dikenataika Bunsu Empeliau

JEMAN kelia bisi bala kitai Iban lima iku diri menyadi, lelaki magang. Sida lima iku tu agi biak, lalu nadai agi apai indai enggau begulai.

Sida empat iku ti biak agi nya apin nemu gawa ngidupka diri, lalu semina ngarapka menyadi tuai sida ngereja semua utai baka ngereja utai berat agi baka beambi kayu, enggau mayuh bengkah pengawa rumah berat.

Menyadi tuai sida tu pan nemu ngasu, nemu nyumpit sereta nemu bebubu, nyala sereta semua pengawa bukai begigaka lauk dalam babas enggau ba ai. Tudah ti mit nya mina nemu minching labu kena nyauk ai.

Lebuh sida lima menyadi deka enggau orang nurun ke babas ngereja nyatu, bala Iban bukai enggai mai sida. Naka meh pengasih tudah meda orang nyeliah bala sida.

BALAT SUNTUK

Bala sida tu suntuk bendar laban nadai belanja kena bebelika utai sida, ka tambah ti nadai padi diempa. Orang bukai ba menua nya semua nadai deka nulung, tauka mantu sida, siku pan nadai meh deka nyaup.

Nya alai ku menyadi tuai sida, ”Merinsa bendar ga kitai tu, laban siku nadai meh bala mensia deka nulung, deka ngulu kitai ke babas, tusah ati aku berundingka tu.

”Tang enda ibuh ga enti sida nadai deka enggau kitai. Uji kitai lima diri menyadi turun ngereja nyatu dalam babas. Anang enda nguji meh kitai nyangka ukur bisi ulih.”

Bala sida lima tu lalu nurun deka ngiga nyatu, ngiga kubal. Datai sida di kampung, deka makai tang nadai lauk. Sida lalu nadai betemu enggau jelu, nadai meda burung.

”Enda ibuh,” ku jaku menyadi tuai sida, ”enti kitai nadai bulih babi, nadai bulih rusa, kitai tau ngiga upa ke lauk. Upa pantu, upa wi (rutan),semua tau ambi ke lauk magang. Bala kitai anang milih, asal bisi utai ke lauk aja.”

Sida empat nya sama enda memunyi, laban agi mit , lalu bisi meh nya agi takut dalam kampung.

Lama bendar sida menyadi begiga dalam kampung, tang lalu nadai bulih utai apa nama. Sida nadai bulih nyatu, nadai bulih kubal. Upa pantu, upa wi, upa aping ka lauk pan nadai bulih. Perut nyau enda nemu pengelapar, nyau engkerau.

Tusah bendar meh ati sida menyadi, kelebih iya ke tuai laban iya nemu diri udah nadai  nemu chara agi, ni jalai ngidupka diri enggau bala adi iya. Perut iya empu nyau asai ke dikeruk empa pengudu lapar. Perening ke atas, perening kia-kia nadai ga meda buah babas nyangka bisi. Tang dini nya bisi, laban ukai maya buah.

Malam nya sida lima iku diri menyadi diau ba serunggu gaga ari daun dalam puak kampung, ti ulih gaga menyadi tuai sida enggau berumban sebedau sabung petang.

BALA IRAU ATI

Menyadi tuai sida nyau mutap-mutap kediri laban kelalu tusah, sereta irau ati nadai bulih utai diempa. Lalu ku iya, ”Malu bendar kitai tu nadai bulih nyatu. Enti kitai pulai ke rumah, tentu diketawa bala kitai serumah. Tentu rangkai ngeli sida ketawa.

”Nya alai pagila, uji kita empat tinggal ba langkau tu. Nyadi aku tu deka bejalai ke babas ngiga nyatu, sereta lalu ngiga lauk ke empa kitai. Nadai tan enda makai utai.”

Hari udah bekau nya, menyadi tuai sida lalu nurun ari serunggu ke babas ninggalka sida empat iku ba langkau serunggu sida.

Siku iya aja meh ti nemu agi, nya alai iya lalu ngejangka menua endur sida belangkau serunggu nya, lalu terus ngelelang diri ke dalam agi ngagai kampung.

Nyau sehari-hari tudah tuai udah bejalai, tang lalu nadai bulih utai. Iya nadai nemu nyatu, nadai nemu kubal. Upa ke lauk, ni bansa upa, pan nadai ga bulih. Tusah bendar meh ati tudah, hari pan nyau malam. Ni pengirau ati iya ke bala adi iya ti tinggal din tadi ti lalu nadai makai utai dua hari ti udah. Tang taja perut iya lapar, nadai ga tentu berasai lemi tulang, laban iya selalu ngirup ai lebuh meraka sungai mit.

Hari nyau sabung petang, bisi ga iya berasai ikak, berasai lelak. Tang sempat ga iya mantap daun kayu enggau ramu bukai kena iya ngaga langkau serunggu rumban.

Bala  utai ti udah dipantap iya nya tadi lalu irit iya tunga ngagai pun kayu sekayu, ti alai iya lalu deka belabuh ngaga langkau serunggu dia. Peda iya bisi wi siti, lalu dibatak iya kena ngaga langkau.

Lebuh iya matak wi, dia iya bisi ninga nyawa orang bejaku.

”Apu! Nama utai tu?” ku nyawa orang nya dinga iya.

Dia iya lalu malik, meda bisi rumah orang dia. Lalu ku saut iya, ”Aku tu.”

Udah nya orang empu rumah lalu bejaku baru. Ku iya, ”Niki, wai niki! Lalu niki ngagai rumah kami tu.”

Ninga munyi nya, orang bujang – kitai diatu ngena nama Bujang – nya lalu niki. Datai iya dia, meda rumah orang nya sepintu, selawang aja. Orang dia lalu nyambut penatai iya, lalu ngenah, meri iya makai. Nama agi pengaga ati tudah tuai, perut nyau enda nemu agi pengelapar, tang iya mina makai pemanah iya penyampau, laban ingatka ajar apai seduai indai sida suba enda ngasuh makai mantai semantai enti lebuh baru datai ba bilik orang.

Nyau tembu makai, sida lalu duduk berandau di ruai. Orang empu rumah pan lalu nanya pasal pejalai orang bujang nya.

”Aku bejalai tu ngiga nyatu, ngiga kubal.”

”Dini alai bala orang bukai enggau nuan deh?” ku orang nya nanya.

”Kami lima iku diri menyadi, tang sida empat iku tu agi biak, lalu agi beli. Sida iya agi bedau tinggal ba langkau serunggu dili dia. Aku siku aja meh ti bejalai ngiga nyatu, tang tudah aku tu lalu nadai bulih nyatu. Lauk pan nadai bulih. Bala kami menyadi tu naka penyuntuk, nadai utai dempa.”

Ninga munyi nya, sida lalu bejaku madah, ”Enti pia, anang nuan tusah ati, laban nyatu di menua tu sigi mayuh. Nasit bendar nuan bemalam di rumah tu, laban kami tau ngajar nuan.

”Di ulu sungai tu mayuh bendar nyatu, tanah kiba, tanah kanan bisi magang. Nyatu nya tau diambi nuan magang.”

Gaga bendar meh ati Bujang  ninga  jaku orang madah pasal nyatu mayuh di menua nya.

NGANCHAU TIKAI

Nyadi orang nya tadi agi nampung jaku iya baru. Ku iya, ”Lalu nambahka nya tadi, aku tu tuai rumah ditu, lalu aku tu Bunsu Empeliau. Aku nemu menua ditu. Enti nuan deka ninga ajar aku, mayuh nyatu ulih nuan ditu ila.”

Indai tuai orang lalu nganchau tikai. Udah nya sida lalu tinduk. Bujang nya tinduk ba atas panggau gantung ba ruai Bunsu Empeliau.

Tumu pagi siti, sida pan dani ga. Udah badu makai pagi, Bunsu Empeliau bejaku baru enggau Bujang.

Ku iya, ”Kami deka turun. Nuan anang mindah, manah nuan diau di rumah aja sehari tu. Bini aku bisi nyendia, lalu ninggalka asi enggau lauk ke nuan. Utai nya tau diempa nuan magang.”

Sida nya lalu nurun. Udah sida nyau, tak tegepang bendar meh Bujang meda rumah tak tau nadai agi. Iya mina meda batang kayu siti ti tinggi bendar. Nyau gegiau peninggi. Dia iya lalu nemu diri empu mina bepegai ba dan kayu nya. Iya pan lalu bepeluk ba dan kayu nya.

Balat meh penakut iya, naka pengerawan laban kayu nya tinggi bendar. Endang tak enda nginsit ari nya iya sehari-hari nya, lalu mengkang merap dan kayu nya.

Nyau lemai hari, tekenyit baru ga iya lebuh meda batang kayu nya bebali nyadi rumah baru. Lalu iya pan nemu diri duduk di ruai. Maya nya bala sida Bunsu Empeliau datai pulai turun. Sida niki ke rumah lalu tama ngagai bilik.

Udah sida tembu makai lemai, sida lalu tinduk magang. Pagi hari siti, udah tembu makai, Bunsu Empeliau lalu bejaku enggau Bujang.

”Ngena nuan mulaika diri sehari tu, ngiga sida menyadi nuan. Udah nya ila, kita tau datai ngiga nyatu di menua tu. Tang sebengkah aja utai deka dipesan aku ba nuan. Kenyau ari tu, nuan enda tau nyumpit, enda tau munuh Empeliau. Nuan mali makai Empeliau, datai ke uchu ambu, ichit wit nuan jemah ila.”

Udah nya Bujang lalu nurun ari rumah Empeliau. Datai iya ba tanah, lalu malik ke atas, meda rumah nadai agi dia, mina pun kayu aja bisi dipeda iya.

Iya pan lalu mupuk mulaika diri ngagai langkau palan endur sida menyadi empat iku nya diau nganti iya. Nama enda pengaga sida meda Bujang bisi pulai baru.

BULIH AMAUI NYATU

Bujang lalu ngulu sida menyadi bekereja nyatu ngagai menua ti dipadah Bunsu Empeliau. Lebuh sida datai ba ulu sungai, dia sida meda amat mayuh bendar nyatu dia. Nyau bebesai batang nyatu, bisi semerap, bisi lebih semerap empa pemesai sereta mega balat chair ai getah iya.

Ka tambah nyatu, kubal pan mayuh mega. Nyau seneka ati milih ni ti deka dikereja dulu.

Lama bendar sida menyadi pereman bekereja dia. Sida bulih bendar nyatu. Maya sida ngangkut mai pulai ke rumah, ukai keti (kati) tang nyau bepikul-pikul ulih sida. Jual sida nyatu nya nyau bulih duit bulih ringgit beratus-ratus enggi siku-siku.

Alit bendar ati bala sida serumah bukai, ti enggai kasihka sida menyadi lima iku tu meda sida bulih bendar nyatu.

Bala sida bukai nya lalu nanya sida. ”Mayuh bendar nyatu ulih kita. Dini endur kita bulih nyatu nya?”

”Eh, ulih kami mupuk-mupuk bekereja di ulu dia meh,” ku saut sida menyadi. Sida enggai nusui ngagai orang alai endur sida bulih nyatu.

Kenyau ari nya, sukur sida nurun ngereja nyatu, mayuh bendar kaban deka enggau sida nurun. Menyadi bunsu sida enggai mai orang bukai. Tang ku Bujang, ”Anang pia, enda manah kitai malas orang ti jai enggau kitai. Awakka sida sama enggau kitai ngereja nyatu.”

Udah nya, sukur sida menyadi nurun ngereja nyatu endang sigi bulih. Semua kaban sida deka magang nitih sida.

BUNSU EMPELIAU

Bujang, menyadi tuai sida, selalu bisi mimpi. Lalu dalam mimpi iya meda Bunsu Empeliau madah ke iya, endur menua bisi nyatu, mayuh kubal tau dikereja.

Nya alai sekumbang ti udah nemu alai mayuh bisi nyatu, sida menyadi sereta enggau bala bukai sigi selalu bulih nyatu, bulih kubal.

Sida menyadi lima iku nya enda jai enggau orang bukai baka orang ti jai enggau sida. Tegal pemanah budi sida enggau orang sida bulih utai bulih jereki, lalu idup lantang ari bala orang bukai. Menyadi tuai sida Bujang lalu dipadu orang nyadi tuai orang menua nya lebuh iya nyau tuai agi.

Bepun ari Bujang ti udah begulai diau sereta ninga ajar enggau lalau ari Bunsu Empeliau, nya alai bala sida menyadi lima iku, bala anak, uchu ambu ichit wit sida lalu mali Empeliau, nyentuk ka seharitu. Tebal agi bala peturun Bujang enggau menyadi iya tu diau ba sebelah menua Batang Rajang tunga ke ulu kin.

See author's posts


Penduduk diminta bersabar

AKUN GIMAN

SIBU:Penduduk bahagian ini yang masih belum menerima sumbangan topeng penutup mulut dan hidung daripada Kerajaan Sarawak diminta supaya bersabar kerana proses pengagihannya memerlukan masa.

Residen Bahagian Sibu, Charles Siaw berkata, pengagihan di kawasan luar bandar akan dijalankan oleh jawatankuasa pembangunan di kampung dan rumah panjang.

“Proses pengagihan sumbangan topeng penutup mulut dan hidung kini sedang dijalankan.

Bagaimanapun, keutamaan diberikan kepada rakyat berpendapatan rendah dan ia diagihkan secara berperingkat,” jelasnya.

Beliau berkata demikian selepas menerima sebanyak 10,000 topeng penutup mulut dan hidung daripada Kerajaan China kepada petugas barisan hadapan Bahagian Sibu melalui Persatuan Foo Chow Sibu kepada Pejabat Residen Bahagian Sibu, semalam.

Siaw memberitahu sebanyak 50,000 paket dengan setiap paket mengandungi empat keping topeng penutup mulut dan hidung diperuntukan kepada penduduk bandar.

Mengulas lanjut sumbangan topeng penutup mulut dan hidung sumbangan Kerajaan China itu, Siaw berkata, sebanyak 1,200 paket akan diagihkan kepada petugas barisan hadapan termasuk polis dan Rela.

“Mereka adalah termasuk seramai 995 petugas barisan hadapan di Sibu, Kanowit (143) dan Selangau (31),” ujarnya.

Katanya, sumbangan topeng penutup mulut dan hidung tersebut bertindak sebagai tambahan kepada sumbangan yang diterima daripada Kerajaan Sarawak.

Turut hadir ialah Pegawai Kebajikan Masyarakat Persatuan Foo Chow Sibu; Ying Tieng Chai.

See author's posts


Pameran fotografi kaum Ukit di UTS Sibu mulai 27 Disember ini

SIBU: Pameran Fotografi yang mempamerkan budaya suku kaum orang Ukit akan diadakan di Universiti Teknologi Sarawak (UTS) bermula dari 27 Disember hingga 2 Januari depan.

Pameran itu dianjurkan Persatuan Fotografi Sibu (SPA) dengan kerjasama UTS dan Kementerian Industri Kreatif Pelancongan dan Seni Persembahan.

Sebanyak 50 gambar suku kaum terbabit akan dipamerkan.

Presiden SPA, Edwin Ong Wee Kee berkata, Ukit merupakan lapan etnik yang direkodkan dalam projeknya yang dinamakan Geografi Manusia Sarawak.

“Saya menamakan mereka ‘Ukit Blue’ kerana pakaian tradisional mereka yang unik. Kostum itu berwarna biru. Saya dan ahli kumpulan saya telah bergambar di Kapit selama lapan tahun, daripada etnik terbesar hingga ke minoriti.

“Ia menjadi lebih sukar untuk menghadapi kumpulan minoriti di kawasan luar bandar.

“Slogan ‘We Shoot Before They’re Gone’ (Kita ambil gambar sebelum mereka tiada) digunakan sebagai peringatan kepada kita semua bahawa, kumpulan itu hampir tidak kelihatan dan ditemui pada masa kini dan sejarah budaya mereka tidak ternilai,” katanya pada sidang media, petang ini.

Beliau berterima kasih kepada kementerian kerana dapat mengabadikan keindahan suku kaum Ukit dan mendokumentasikannya untuk generasi akan datang.

“Perancangan kami seterusnya ialah membuat dokumentari mengenai etnik Melanau di Mukah dan etnik Berawan dan Seban di Miri melalui gambar. Ini adalah etnik minoriti yang masih boleh ditemui di Sarawak.

“Saya ingin mendokumentasikan sebanyak mungkin budaya dan tradisi mereka dalam gambar demi generasi akan datang,” katanya.

Ketua Bahagian Kesenian, Kebudayaan dan Warisan kementerian, Dr Elena Chai pula berkata mendokumentasikan budaya dan tradisi suku kaum Ukit dengan mengambil gambar mereka adalah salah satu cara yang sangat baik untuk memperkenalkan mereka kepada orang ramai di dalam dan luar Sarawak.

“Memandangkan keindahan Sarawak masih belum ditemui dan diperkenalkan kepada masyarakat di dalam dan luar Sarawak, semua budaya dan tradisi 34 etnik Sarawak perlu dirakam dalam gambar atau video supaya ia boleh menjadi sumber rujukan demi kepentingan generasi muda,” katanya.

Beliau turut menyatakan bahawa dokumentasi, dalam gambar, adalah penting untuk melindungi identiti setiap komuniti di Sarawak untuk generasi akan datang.

“Ini kerana tradisi dan budaya hanya hidup di tangan pengamal. Saya berharap pelajar UTS akan mengambil peluang ini untuk mempelajari dan mengetahui lebih lanjut mengenai kumpulan etnik di Sarawak, mempelajari lebih banyak kemahiran dan teknik dalam mengambil gambar daripada jurugambar profesional,” katanya.

Turut hadir ialah Naib Canselor UTS, Profesor Datuk Dr Khairuddin Abdul Hamid.

Oleh AKUN GIMAN

Keterangan gambar

SIDANG MEDIA….Edwin (duduk dua kiri), Dr Elena (duduk tiga kiri) dan Dr Khairuddin (duduk kanan sekali) merakam kenangan selepas sidang media di Sibu petang ini.

See author's posts


S’wak terus gah kuasai Sukan Para Sukma

FAIZAL BUJANG

KONTINJEN Para Sukma Sarawak mengekalkan reputasi hebat mereka selaku kuasa sukan bagi atlet Orang Kelainan Upaya (OKU) di Malaysia selepas berjaya muncul juara keseluruhan Sukan Para Sukma XIX, Perak 2018.

Menamatkan saingan dengan penuh bergaya, menggumpul 163 pingat keseluruhan dengan 61 pingat emas, 62 pingat perak dan 40 pingat gangsa.

Sekali gus, gelaran juara ke-13 buat gergasi dari Bumi Kenyalang itu selepas gah dengan status terhebat (juara) itu selama 24 tahun bermula dari 1994, 1996, 1998, 2000, 2002, 2004, 2006, 2008, 2010, 2012, 2014 dan 2016.

Sekalipun pada temasya tersebut kontinjen Para Sukma Sarawak tidak berupaya mencapai sasaran untuk meraih 77 pingat emas diinginkan.

Namun, apa yang pasti misi utama untuk merangkul gelaran juara telah terlaksana.

Paling mengagumkan, semangat juang yang dipamer semua atlet bertanding.

Walaupun, berdepan tentangan sengit dari pesaing yang mewakili negeri-negeri lain namun mereka tidak hilang fokus malah berupaya meraih pingat demi pingat yang sekali gus menaikkan nama negeri Sarawak.

Tampak jelas sokongan serta kerjasama diberikan para jurulatih, pegawai serta juga ibu bapa atlet yang terlibat secara tidak langsung juga antara pendorong dan penyumbang kejayaan penuh bermakna itu.

Dalam pada itu, program pembangunan terancang dilaksanakan terutama persiapan atlet bagi menghadapi temasya lepas juga begitu berkesan sekali.

Mengambil kira kecemerlangan dipamer para atlet dalam setiap acara disertai. Tidak hanya ada kalangan mereka yang berjaya memastikan pingat emas untuk Sarawak.

Bahkan, ada kalangan mereka yang berjaya memperbaharui rekod kejohanan.

Lebih membanggakan apabila Piala Semangat Paralimpik menjadi milik kontinjen Para Sukma Sarawak bagi pencapaian cemerlang mengungguli temasya berkenaan.

Sembilan acara disertai kontinjen Para Sukma Sarawak 2018 pada temasya berkenaan.

Antaranya olahraga, renang, powerlifting, badminton, ping-pong, tenpin boling, catur, memanah dan boccia.

Naib juara temasya lepas milik kontinjen Sabah dengan 94 pingat membabitkan 36 emas, 28 perak dan 30 gangsa.

Tuan rumah (Perak) pula menduduki tangga ketiga membabitkan 84 pingat keseluruhan dengan 29 emas, 33 perak dan 22 gangsa sekali gus melebihi sasaran 25 emas.

See author's posts


Gesa Syarikat Qatar bekerjasama dengan perniagaan Malaysia

PERKUKUH HUBUNGAN PERDAGANGAN DUA HALA… Pertemuan dua hala Datuk Seri Mohamed Azmin Ali diteruskan dengan Menteri Perdagangan dan Industri Qatar, Sheikh Mohammed Hamad Qassim Al-Abdullah Al-Thani. Perjumpaan tersebut membincangkan isu dan peluang ke arah memperkukuh hubungan perdagangan dua hala antara Malaysia dan Qatar. Malaysia dan Qatar juga akan terus mengusahakan Perjanjian Jaminan Pelaburan (IGA) untuk menggalakkan lebih banyak pelaburan rentas sempadan antara kedua-dua negara sambil kami berusaha untuk pemulihan ekonomi yang kukuh dan mampan.

KUALA LUMPUR: Syarikat Qatar digesa untuk mengambil peluang daripada Perkongsian Ekonomi Komprehensif Serantau (RCEP) dengan bekerjasama dengan syarikat Malaysia dan seterusnya menjadi sebahagian daripada landskap ekonomi serantau baharu.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata, RCEP memberi laluan kepada perniagaan di rantau ini untuk bersepadu dengan perjanjian perdagangan bebas terbesar di dunia itu.

Menerusi catatan di akaun Twitternya, semasa pertemuannya dengan Menteri Perdagangan dan Industri Qatar, Sheikh Mohammed Hamad Qassim Al-Thani katanya, beliau telah memaklumkan kepada rakan sejawatnya itu bahawa RCEP telah berkuat kuasa untuk Malaysia.

RCEP meliputi 15 negara dengan gabungan populasi 2.3 bilion orang atau 30 peratus daripada jumlah penduduk dunia, menyumbang kira-kira 30 peratus daripada Keluaran Dalam Negara Kasar (KDNK) global.

Selain daripada pengurangan tarif, RCEP turut menangani liberalisasi perdagangan, meningkatkan kemudahan perdagangan dan menambah baik persekitaran perniagaan.

Pada pertemuan itu, kedua-dua pihak turut mengakui kepentingan Jawatankuasa Perdagangan Bersama (JTC) Malaysia-Qatar dalam mengenal pasti potensi bidang baharu untuk kerjasama dua hala.

“Bagi memberi rangsangan baharu kepada perdagangan dua hala kami, saya mencadangkan Malaysia dan Qatar menetapkan sasaran perdagangan sebanyak AS$1 bilion (AS$1 = RM4.21) menjelang 2025.

“Saya percaya sasaran ini boleh dicapai berikutan perdagangan dua hala kami meningkat sebanyak 24.4 peratus pada tahun lepas dan eksport Malaysia ke Qatar naik sebanyak 31.9 peratus pada 2021 berbanding 2020 walaupun menghadapi cabaran ekonomi yang tidak pernah berlaku sebelum ini berikutan pandemik Covid-19,” kata Mohamed Azmin.

Beliau berkata, kedua-dua kerajaan bersetuju untuk mengadakan mesyuarat JTC yang ketiga bagi merangka laluan masa depan untuk pertumbuhan ekonomi kedua-dua negara, dengan memberi tumpuan kepada sektor strategik dan berimpak tinggi.

“Malaysia dan Qatar juga akan terus memberi tumpuan kepada Perjanjian Jaminan Pelaburan untuk menggalakkan lebih banyak pelaburan rentas sempadan antara kedua-dua negara selain kami berusaha untuk pemulihan ekonomi yang kukuh dan mampan,” katanya.

Menteri Kanan itu merupakan antara anggota delegasi Perdana Menteri Datuk Seri Ismail Sabri Yaakob semasa lawatan rasmi Perdana Menteri ke Qatar.

Qatar merupakan rakan dagang penting Malaysia dengan jumlah dagangan hampir AS$0.8 bilion pada 2019, walaupun ia merosot kepada AS$0.5 bilion dan AS$0.63 bilion pada 2020 dan 2021 berikutan pandemik Covid-19.

Agrico, Qatar Melabur Dalam Industri Pertanian dan Pembuatan Berasaskan Sawit Malaysia

Dalam satu lagi catatan di Twitter, Mohamed Azmin berkata, Agrico Agriculture Development W.L.L. (Agrico), Qatar berminat untuk memperluas projeknya kepada menghasilkan produk organik berkualiti tinggi di Malaysia dan dalam proses untuk membeli tanah seluas 40.5 hektar di Cameron Highlands.

Projek itu melibatkan pelaburan sebanyak AS$200 juta di Malaysia dalam tempoh tiga tahun.

Agrico memiliki dan mengendalikan ladang organik hidroponik, yang terletak 58 kilometer dari Doha.

Purata pengeluaran tahunan ladang itu sebanyak 3,000 tan, dan lebih 90 peratus dibekalkan ke pasaran tempatan.

Syarikat itu turut merancang untuk melabur AS$160 juta lagi untuk menceburi bidang pembuatan berasaskan sawit di Malaysia, termasuk pengeluaran minyak masak, selain pengkomposan sisa pokok sawit sebagai substrat yang berkualiti tinggi untuk sistem hidroponik.- Bernama

See author's posts


Usahawan digesa manfaat teknologi digital

LAWAS: Usahawan Sarawak perlu memanfaatkan sepenuhnya teknologi digital dan mengalihkan perniagaan mereka ke arah ekonomi digital.

Timbalan Ketua Menteri Datuk Amar Awang Tengah Ali Hasan turut menambah bahawa Kerajaan Sarawak turut menyediakan inisiatif dan bantuan sewajarnya selaras dengan Strategi Ekonomi Digital Sarawak 2018-2022 dan Strategi Pembangunan Pasca Covid-19 (PCDS) 2030.

Ini akan merealisasikan aspirasi Sarawak ke arah wilayah berpendapatan tinggi menjelang 2030,” katanya pada Majlis Perasmian Digital Go di sebuah hotel di sini, semalam.

“GO Digital menyasarkan untuk mempercepatkan transformasi digital dalam kalangan usahawan Sarawak yang akan meningkatkan kecekapan prestasi perniagaan mereka seterusnya membolehkan mereka bersaing dipersada global,” tambahnya.

Turut hadir, Tan Sri Datuk Amar Speaker Mohd Asfia Awang Nassar, Pemangku Setiausaha Tetap Kementerian Perdagangan Antarabangsa dan Industri, Terminal Perindustrian dan Pembangunan Usahawan Sarawak (MINTRED) Dzulkornain Masrom, Ketua Pegawai Eksekutif Sarawak Digital Economy Corporation Berhad (SDEC) Sudarnoto Osman dan Residen Bahagian Limbang Ir Ahmad Denney Ahmad Fauzi.

Awang Tengah turut menyampaikan replika cek kepada dua penerima pakej GO Digital yang berpengkalan di Lawas dan replika cek daripada MINDTRED serta AgroBank kepada usahawan kumpulan pengusaha perusahaan kecil dan sederhana di Lawas.

Oleh ADENG EDRUS

See author's posts


Mong santuni golongan memerlukan

SRI AMAN: Unit Komunikasi Awam Sarawak (UKAS) meneruskan misi menyantuni seramai 50 penerima yang terdiri daripada warga emas, Orang Kelainan Upaya (OKU) dan individu yang terjejas akibat pandemik Covid-19 di kawasan Bukit Balau, baru-baru ini.

Melalui Program Ziarah UKAS, bantuan berupa makanan, pelitup muka dan cecair pembersih tangan telah disumbangkan kepada penerima yang disenaraikan oleh ketua masyarakat.

Simbolik penyerahan disempurnakan oleh Ahli Dewan Undangan Negeri (ADUN) Bukit Begunan, Datuk Mong Dagang bertempat di Rumah Raya Sebu, sebelum diagihkan ke setiap rumah di kawasan itu.

Sementara itu, Mong turut menyumbang kerusi roda dan tongkat kepada tiga orang penerima yang memerlukan bantuan berkenaan.

Dalam ucapan ringkasnya merakamkan penghargaan dan terima kasih kepada UKAS atas usaha murni yang dilaksanakan bagi membantu mengurangkan tekanan serta bebanan masyarakat pada ketika ini.

Beliau juga mengumumkan peruntukan Projek Transformasi Luar Bandar Sarawak (RTP) tahun hadapan, bagi membaik pulih Rumah Panjang Raya Sebu Ulu sebanyak RM150,000 dan membaikpulih Rumah Kellon, Sebu sebanyak RM80,000.

Oleh ADI SAFARMAN

See author's posts


Sarawak rekod hasil tertinggi dalam sejarah

KUCHING: Sarawak mencatat rekod pendapatan tertinggi dalam sejarah apabila meraih laba RM11.9 bilion tahun lalu, dengan kutipan melalui cukai petroleum dan gas sebagai penyumbang terbesar.

Premier Sarawak, Datuk Patinggi Tan Sri Abang Johari Tun Openg yang mengumumkannya hari ini berkata, prestasi membanggakan itu melebihi menyaksikan kenaikan 17 peratus berbanding 2021.

“Prestasi ini adalah hasil (pendapatan) tertinggi pernah dicapai Sarawak,” katanya pada sidang media di Kompleks Dewan Undangan Negeri (DUN) di sini, hari ini.

Difahamkan, hasil tertinggi Sarawak selama ini cuma berkisar antara RM5 hingga RM6 bilion sebelum 2017.

Abang Johari menjelaskan laba yang dicatatkan itu diperoleh melalui empat kategori iaitu hasil cukai, hasil bukan cukai, terimaan bukan hasil serta pemberian dan pembayaran balik Kerajaan Persekutuan.

“Hasil cukai menyumbang RM6.7 bilion atau 56 peratus daripada jumlah hasil, manakala kategori lain membentuk 44 peratus. Di bawah kategori hasil cukai, Cukai Jualan Negeri (SST) menyumbang 84 peratus atau RM5.6 bilion daripada  jumlah hasil cukai yang dikutip.

“Produk bercukai di bawah SST, antara lain, terdiri daripada produk minyak dan gas, produk kelapa sawit dan aluminium,” katanya

Beliau berkata, prestasi yang bertambah baik dalam kutipan SST adalah disebabkan oleh harga pasaran lebih tinggi pada 2022 untuk produk minyak dan gas serta produk kelapa sawit.

“Sebelum pengenalan SST ke atas produk minyak dan gas, khususnya bagi tahun kewangan 2018, hasil kutipan ketika itu ialah RM7.2 bilion.

“Justeru, prestasi hasil bagi tahun kewangan 2022 menyaksikan peningkatan sebanyak 65 peratus berbanding 2018,” katanya.

Dalam pada itu, Abang Johari menekankan bahawa kerajaan Sarawak akan terus mengkaji dan meneliti pelbagai inisiatif utama untuk meningkatkan hasil Sarawak melalui meningkatkan, meluaskan dan mempelbagaikan sumber pendapatannya.

“Pada 2022, pelbagai inisiatif telah diperkenalkan seperti menguatkuasakan dasar dividen negeri ke atas Badan Berkanun dan Syarikat Berkaitan Kerajaan, dan mengenakan SST ke atas arang batu.

“Usaha ini adalah penting kerana kerajaan Sarawak terus bersungguh-sungguh meneruskan agenda pembangunannya dan untuk Sarawak menjadi sebuah ekonomi berpendapatan tinggi menjelang 2030 seperti yang digariskan dengan jelas dalam Strategi Pembangunan Pasca-Covid-19 (PCDS) 2030,” katanya.

Oleh NUR AIN OTSMAN

See author's posts


Penubuhan Sekolah Menengah Antarabangsa Yayasan Sarawak disokong KPM

KUCHING: Penubuhan Sekolah Menengah Antarabangsa Yayasan Sarawak di Sarawak jelas mendapat sokongan rasmi daripada Kementerian Pendidikan Malaysia (KPM) kerana telah memenuhi semua syarat yang telah ditetapkan.

Menteri Pendidikan, Sains dan Penyelidikan Teknologi, Dato’ Sri Micheal Manyin menegaskan bahawa penubuhan sekolah tersebut tidak melanggar Akta Pendidikan 1996 kerana sekolah ini adalah sepenuhnya swasta dan bukan milik Sarawak.

Beliau membidas sekerasnya penyataan daripada Prosefor Teo Kok Seong ketika mengadakan sidang media yang di Baitul Makmur Petrajaya di sini, semalam.

Menurutnya, Sarawak adalah negeri yang sentiasa mematuhi undang-undang dan kami sentiasa berwaspada dan melakukan perancangan terperinci dalam melaksanakan setiap inisiatif dan program agar tidak bertentangan dengan undang-undang Malaysia.

“Kerajaan Sarawak melalui kementerian ini telah membuat pertimbangan dari pelbagai faktor dan mengkaji undang-undang yang relevan serta melakukan libat urus yang intensif dengan KPM dalam usaha mendirikan lima sekolah antarabangsa di sini,” katanya.

Beliau turut berkata, sekolah antarabangsa yang akan ditubuhkan ini adalah dimiliki dan diselenggara sepenuhnya oleh Sanjung Services Sdn. Bhd., iaitu anak syarikat Yayasan Sarawak berstatus swasta yang didaftarkan di bawah Akta Syarikat 2006.

“Dalam Laporan Jawatankuasa Antara Kerajaan (IGC Report) perenggan 17 menyebut… ‘walaupun pendidikan perkara 13(a) senarai Persekutuan dalam Jadual Kesembilan adalah bidang kuasa Persekutuan, dasar ketika ini dan sistem pentadbiran pendidikan di Borneo Utara (Sabah) dan Sarawak seharusnya tidak diganggu dan kekal di bawah kawalan Kerajaan Negeri sehingga kerajaan bersetuju sebaliknya.

“Lebih-lebih lagi, ‘(i) dasar sekarang di negeri-negeri Borneo berhubung penggunaan bahasa Inggeris seharusnya diteruskan…’.

“Maka, Seksyen 15 Akta Pendidikan 1996 (Akta 550) tidak termasuk pendidikan dalam sekolah antarabangsa dan kerajaan negeri jelas tidak pernah tersasar daripada polisi seperti yang termaktub dalam laporan tersebut,” tegasnya lagi.

Sementara itu, Manyin turut menyatakan Sarawak tidak perlu mengimport guru British bagi tujuan meningkatkan penguasaan Bahasa Inggeris.

“Kita (Sarawak) mempunyai tenaga pengajar berkelayakan yang mencukupi dan mempunyai standard yang sama seperti mereka (British), maka gunakanlah khidmat guru tempatan sepenuhnya,” tambahnya.

Terdahulu, Teo dengan lantang mengatakan pendidikan adalah di bawah bidang kuasa Kerajaan Persekutuan dan langkah membenarkan penubuhan sekolah antarabangsa milik Kerajaan Sarawak adalah bercanggah dengan Akta Pendidikan yang mengkehendaki Bahasa Melayu menjadi bahasa pengantar.

Teo juga berkata, Kerajaan Sarawak tidak perlu membina sekolah antarabangsa, bahkan perlu mengimport guru British sekiranya memerlukan untuk meningkatkan penguasaan Bahasa Inggeris di negeri ini.

Oleh Akmal Adib Yusup

See author's posts


11 TERKORBAN kapal karam

JAKARTA: Seramai 11 orang dikhuatiri maut selepas sebuah kapal karam di perairan pulau peranginan Indonesia empat hari lalu, lapor agensi berita Xinhua, memetik pihak penyelamat pada Jumaat.

Kapal nelayan, KM Tanjung Permai, dikendalikan sebuah syarikat perikanan, dilanda ombak besar sebelum terbalik di selatan pulau Bali pada Isnin malam, kata ketua pejabat mencari dan menyelamat di Pulau Bali, Gede Darmada.

Darmada berkata maklumat itu diperoleh daripada Nurohman seorang kru kapal berkenaan yang diselamatkan pada Khamis petang.

Beliau berkata kapal itu belayar ketika cuaca buruk dan tanpa peralatan keselamatan .

“Berdasarkan keadaan tanpa jaket dan peralatan keselamatan lain, peluang 11 kru untuk ditemukan hidup adalah sangat tipis,” katanya.

Nurohman yang dihanyutkan arus diselamatkan oleh sebuah bot yang kebetulan melalui kawasan selat Grajagan di wilayah Jawa Timur, kata Darmada.

Ketua unit operasi pejabat mencari dan menyelamat di Bali, Alif Supartana, berkata misi mencari dan menyelamat disambung pada Jumaat, turut melibatkan anggota Tentera Laut, polis di pulau Bali dan daerah Banyuwangi.- Bernama

See author's posts


Sarawak terima sumbangan PPE

KUCHING: CHEC Construction (Malaysia), sebuah anak syarikat milik penuh
gergasi kejuruteraan China Harbour Engineering Company Limited menyumbangkan
pelbagai jenis Peralatan Perlindungan Diri (PPE) ke Sarawak untuk membantu negara
memerangi pandemik COVID-19 yang berterusan .

PPE yang terdiri daripada 5,000 gaun pengasingan, 1,000 gogal perubatan,
50,000 topeng muka dan 1,000 gaun pembedahan, dihantar ke Sektariat Jawatankuasa
Bencana Negeri semalam.

Menteri Pelancongan, Kesenian dan Kebudayaan Datuk Abdul Karim Rahman
Hamzah menerima PPE bagi pihak Kerajaan Sarawak.

Menurut Pengarah Urusan CHEC Malaysia, Deng Bo, pihak syarikat amat
mengambil berat betapa pentingnya menjaga keselamatan barisan hadapan perubatan
dengan PPE yang betul.

“CHEC Malaysia berharap sokongan praktikal ini yang kami terbang khas dari
China akan berkesan memudahkan usaha pencegahan dan pengurangan memerangi
pandemik COVID-19 tersebar di Sarawak,” kata beliau.

CHEC Malaysia telah beroperasi di Malaysia sejak 1993. Selama
bertahun-tahun, syarikat tersebut telah melaksanakan lebih daripada 50 projek
dalam kerja-kerja marin, pengorekan, penambakan, jalan dan pembinaan jambatan.

“Dengan semangat toleransi, integriti, inovasi, dan dedikasi, CHEC berharap
dapat bekerjasama dengan rakyat Sarawak semasa masa sukar ini,” jelasnya lagi.

See author's posts


Lelaki miliki dadah, pil kuda ditahan

BAGAN SERAI: Polis menahan seorang lelaki bersama dadah jenis syabu dengan anggaran berat 59 gram selain 1,200 biji pil kuda keseluruhan bernilai RM11,500 di Hentian Rehat dan Rawat (R & R) Gunung Semanggol arah selatan, pada 29 Mei lepas.

Ketua Polis Daerah Kerian Superintenden Omar Bakhtiar Yaacob berkata, suspek yang dipercayai pengedar dadah berasal dari Pantai Timur itu ditahan selepas memberhentikan kereta jenis BMW251 Sport E90 berwarna hitam di susur keluar hentian R & R berkenaan pada jam 4.30 petang, Jumaat lepas.

“Ketika ditahan, suspek keluar dari keretanya dengan memegang satu beg plastik berwarna merah di tangannya namun bertindak membuang plastik itu di kawasan rumput berdekatan suspek berdiri selepas anggota polis datang untuk memperkenalkan diri.

“Hasil pemeriksaan di dalam beg plastik, polis menemukan enam paket berisi pil kuda seberat 120 gram dan dua paket dadah jenis syabu selain menemukan seutas jam tangan berjenama dan telefon bimbit dari dalam beg silang yang disandang suspek,” katanya.

Omar Bakhtiar berkata demikian pada sidang media selepas Majlis Serah Terima Tugas Ketua Balai Polis Semanggol antara Sarjan Azizi Abas dengan Sarjan Mejar V. Sures Kumar di Ibu Pejabat Polis Daerah Kerian di sini semalam.

Beliau berkata, siasatan mendapati suspek warga tempatan yang berumur dalam linkungan 30-an itu tidak bekerja selain dipercayai mengedar dadah di sekitar Kuala Kumpur dan suspek mendapat bekalan dadah di Pantai Timur.

“Suspek dipercayai menjual dadah jenis syabu seberat satu gram dengan harga RM70 dan pil kuda dengan harga RM6 sebiji,” katanya.

Beliau berkata, lelaki itu akan ditahan reman selama tujuh hari di sini mulai hari ini untuk siasatan dan kes disiasat mengikut Seksyen 39B Akta Dadah Berbahaya 1952.

“Ketika ini, suspek ditahan reman di Ibu Pejabat Polis Taiping dipercayai terlibat dalam kes pecah kedai di sebuah kompleks beli-belah di Taiping baru-baru ini,” katanya. – Bernama

See author's posts


‘Kempunan’ cipta mata

LINCAH… Penyerang import Johor Darul Ta’zim Bergson Gustavo Silveira Da Silva cuba mengelecek dua pemain Sarawak United FC pada saingan Liga Super 2022 di Stadium Negeri, Kuching malam semalam.• Foto Bernama

SKUAD Sarawak United FC ‘kempunan’ untuk mencipta sekurang-kurang satu mata ketika aksi menentang Johor Darul Ta’zim (JDT) apabila mudah diratah 4-0 di Stadium Negeri, Kuching malam semalam.

Dalam perlawanan itu, JDT mendahului seawal minit ke-13 menerusi Ahmad Hazwan Bakri yang menewaskan penjaga gol tuan rumah, Aquila Abdul Rhaman.

Tujuh minit selepas itu, pelawat terus selesa apabila Bergson da Silva menjadikan kedudukan 2-0 di hadapan kira-kira 5,000 penyokong lawan..

Kedudukan itu kekal sehingga separuh masa pertama berakhir.

Separuh masa kedua perlawanan pula menyaksikan Ngap Sayot cuba bangkit untuk memburu gol, namun tidak berjaya menewaskan benteng ampuh pasukan lawan.

Bagaimanapun, pada minit ke-78 menerusi pemain gantian, Syahmi Safari yang menjaringkan gol ketiga buat JDT.

Manakala gol keempat juara bertahan Liga Super itu pula dijaringkan oleh Fernando Forestieri yang menyempurnakan sepakan penalti pada minit ke-89 sekaligus  menutup pesta jaringan di tempat lawan.

Sarawak United FC berada di kedudukan kesebelas selepas mengutip 10 mata  hasil daripada tiga kemenangan dan sekali seri setakat 13 perlawanan ditempuhi setakat ini.

Oleh AZREEN KERIA

See author's posts


Mexico pinjam AS$1 bilion daripada Bank Dunia

MEXICO CITY: Mexico membuat pinjaman berjumlah AS$1 bilion (kira-kira RM4.27 bilion) dari Bank Dunia susulan kesan akibat Covid-19 yang mula memberi tekanan kepada ekonomi negara itu.AFP yang memetik laporan akhbar perniagaan El Economista pada Ahad melaporkan kerajaan negara itu memohon pinjaman pada 19 Mei lalu bagi menangani kesan wabak dan mendapat lampu hijau daripada pemberi pinjaman antarabangsa itu pada 31 Mei lalu.

Timbalan Menteri Kewangan, Gabriel Yorio melalui akaun twitternya berkata pinjaman itu belum dikontrakkan untuk tujuan tertentu.Pinjaman Dasar Pembangunan (DPL) adalah untuk keperluan umum kerajaan dan berada dalam had hutang yang dipersetujui kongres Mexico.

Mexico kini merekodkan 113,619 kes positif Covid-19 dengan 13,511 kematian.-AFP

See author's posts


Pandang serius kecergasan atlet

PERBADANAN Sukan Sarawak (SSC) memandang serius tahap kecergasan setiap atlet yang mewakili negeri ini berada pada tahap yang terbaik.

Justeru, Menteri Muda Belia dan Sukan, Datuk Snowdan Lawan melihat Pusat Rehabilisasi Prestasi Tinggi melalui Rehab Concept yang mengkhaskan pemulihan atlet ‘elit’ semua sukan bakal memastikan mereka dapat pulih daripada kecederaan dengan pantas dah efisien.

“Seperti yang kita tahu, Rehab Concept telah menjalin kerjasama bersama SSC sejak Sukan Malaysia (SUKMA) Sarawak 2016 dan telah menyediakan peralatan yang terbaik dan berkualiti di pusat ini.

“Atlet-atlet elit negeri ini telah mendapat manfaat daripada pelbagai program fisioterapi yang direncanakan dan ada antara mereka telah menjadi pemenang pingat dan diserap masuk ke dalam skuad kebangsaan, katanya.

Snowdan berkata demikian selepas merasmikan Pelancaran Pusat Rehabilisasi Berprestasi Tinggi di Pusat Akuatik Pandelela Rinong, Petra Jaya, semalam.

Beliau juga memaklumkan kecederaan yang selalu terjadi dalam sukan ialah masalah tulang belakang, ligamen, terseliuh, Ligamen Krusiat Anterior (ACL) dan pelapik lutut koyak, dan ketegangan otot.

“Rehabilisasi selepas kecederaan amat penting untuk memastikan atlet yang cedera dapat meneruskan latihan secepat yang mungkin.

“Ini termasuk dengan mewujudkan kesedaran melalui pencegahan kecederaan dan perolehan bunyi prinsip biomekanikal melalui proses ini,” jelasnya.

Kerjasama ini akan membantu Sarawak untuk mencapai visi dan misi untuk menjadi kuasa besar dalam sukan negara menjelang 2024.

Oleh ASYRAF HALIM

See author's posts


Nilai dagangan sektor agrikomoditi meningkat

KUALA LUMPUR: Jumlah nilai dagangan sektor agrikomoditi bagi separuh pertama tahun ini meningkat sebanyak 2.7 peratus kepada RM82 bilion berbanding RM79.8 bilion pada 2019.

Menteri Perusahaan Perladangan dan Komoditi Datuk Mohd Khairuddin Aman Razali berkata, pendapatan eksport produk agrikomoditi mencecah RM63.7 bilion atau 14.2 peratus daripada keseluruhan pendapatan eksport negara bagi tempoh Januari hingga Jun 2020.

“Nilai ini meningkat sebanyak 4.4 peratus berbanding RM61.1 bilion pada tempoh sama tahun sebelumnya dan ini disebabkan oleh kenaikan harga agrikomoditi utama iaitu harga purata minyak sawit mentah (MSM),” kata beliau dalam kenyataan media semalam.

Menurut Mohd Khairuddin, produk berasaskan sawit yang merupakan penyumbang terbesar sebanyak 51.8 peratus daripada jumlah eksport barangan agrikomoditi turut meningkat sebanyak 3.2 peratus kepada RM33 bilion.

Namun begitu, kuantiti eksport produk berasaskan sawit susut sebanyak 12.3 peratus kepada 12 juta tan.

“Pandemik Covid-19 telah memberikan kesan terhadap pengeluaran eksport minyak sawit bukan sahaja di Malaysia malah semua negara pengeluar minyak sawit dunia.

“Pelaksanaan Perintah Kawalan Pergerakan (PKP) yang bermula secara berperingkat pada 18 Mac hingga 31 Ogos 2020 telah memberi kesan secara langsung kepada eksport minyak sawit dan produk berasaskan sawit,” katanya.

Menurutnya, pengecualian 100 peratus duti eksport bermula 1 Julai hingga 31 Disember 2020 yang diumumkan kerajaan pada 5 Jun 2020, dijangka dapat mendorong permintaan dunia ke atas minyak sawit dan produk berasaskan sawit Malaysia.

Kesan pengurangan duti import sebanyak 5.0 peratus di bawah Perjanjian Perdagangan Bebas ASEAN–India (AIFTA) mulai 1 Januari 2020 juga dijangka dapat merangsang kembali eksport minyak sawit Malaysia ke India.

Selain itu, produk getah yang menyumbang 27.9 peratus kepada keseluruhan eksport barangan agrikomoditi, juga meningkat 18.3 peratus kepada RM17.8 bilion bagi tempoh separuh pertama tahun ini.

“Peningkatan itu disebabkan oleh nilai eksport produk berasaskan lateks terutama sarung tangan getah yang telah merekodkan peningkatan ketara sebanyak 40.3 peratus kepada RM11.8 bilion berbanding RM8.4 bilion bagi tempoh sama 2019.

“Kuantiti eksport sarung tangan getah juga meningkat secara ketara sebanyak 48 peratus kepada 563,000 tan berbanding 380,000 tan bagi tempoh sama sebelumnya,” katanya.

Dalam pada itu, produk berasaskan kayu-kayan telah menyumbang 15.1 peratus kepada eksport barangan agrikomoditi dengan nilai eksport sebanyak RM9.6 bilion – susut 9.1 peratus berbanding tempoh sama pada 2019.

Mohd Khairuddin berkata, eksport produk-produk koko yang menyumbang 4.9 peratus kepada eksport barangan agrikomoditi, turut meningkat sebanyak 0.8 peratus kepada RM3.1 bilion.

Nilai eksport lada merekodkan penurunan sebanyak 20 peratus kepada RM51.9 juta bagi separuh pertama 2020 berbanding tempoh sama pada 2019.

“Eksport produk-produk agrikomoditi ke Amerika Syarikat turut meningkat 24.9 peratus kepada RM9.6 bilion dan manakala ke China berjumlah RM9 bilion (peningkatan 20 peratus),” katanya.

Beliau berkata, purata harga MSM telah meningkat 21.8 peratus kepada RM2,433.50 satu tan berbanding RM1,998.00 satu tan.

Pada 21 Ogos lepas, harga itu telah meningkat kepada RM2,785.50 satu tan.

Purata harga getah asli (SMR 20) pula susut 13.3 peratus kepada RM5.15 sekilogram berbanding RM5.93 sekilogram, kata beliau.- Bernama

See author's posts


Tingkatkan potensi DUN Beting Maro

PUSA: Dengan kedudukannya yang strategik di tengah-tengah tiga laluan perhubungan utama negeri ini, Daerah Pusa di yakini mampu berkembang pesat, membangun dan menjadi lokasi tumpuan utama selepas ini.

Lebih menarik untuk diperkatakan, tahun ini sahaja penduduk sekitar bakal menyaksikan beberapa projek besar mula dilaksanakan.

Ahli Dewan Undangan Negeri (ADUN) Beting Maro, Razaili Gapor berkata, Daerah Pusa dilihat akan menjadi pusat pertembungan lebuh raya Pan Borneo, lebuh raya pesisir dan lebuh raya ekspres.

“Dijangka lebih rancak dengan pembinaan Jambatan Saribas, jambatan Krian dan juga jambatan Batang Lupar.

“Kita difahamkan turut mula dibina tahun ini menyebabkan daerah ini berada di tengah-tengah kerancakan pembangunan perhubungan.

“Justeru, kemudahan tersebut akan membuka peluang seterusnya meningkatkan potensi Daerah Pusa amnya dan Dun Beting Maro khususnya,” katanya ketika ditemui pemberita semasa lawatan oleh Ketua Menteri, Datuk Patinggi Abang Johari Tun Openg pada pembinaan dua jambatan Batang Saribas dan Krian dekat sini semalam.

Menurut Abang Johari pembinaan dua jambatan iaitu Jambatan Batang Saribas dan Sungai Krian yang menelan kos RM670 juta dijangka disiapkan dalam tempoh empat tahun.

Projek Jambatan Batang Saribas sepanjang 1.55 kilometer menelan kos RM496 juta, manakala projek jambatan Sungai Krian sepanjang 300 meter membabitkan kos RM174 juta.

Razaili berkata dalam rencana mengubah lanskap sesebuah kawasan dan memenuhi aspirasi penduduk, jelasnya Kerajaan Gabungan Parti Sarawak (GPS) hari ini terus komited dengan tidak lupa apa yang sudah dijanjikan.

“Usaha tersebut telah membuktikan kesungguhan Kerajaan Sarawak di bawah pentadbiran GPS menyediakan kemudahan untuk rakyat khususnya di kawasan pesisir. “Saya memberi ucapan terima kasih kepada Ketua Menteri yang telah meluluskan pembinaan projek jambatan pesisir pantai terutamanya pembinaan Jambatan Sungai Krian serta jambatan Batang Saribas yang diyakini banyak memberi manfaat kepada rakyat untuk menghubungkan kawasan luar bandar kepada jaringan perhubungan di bandar,” ujarnya

Oleh Adi Safarman

See author's posts


Serena tidak sabar beraksi

SERENA Williams tidak sabar untuk beraksi di Terbuka Amerika Syarikat (AS) tahun ini selepas Persatuan Tenis Amerika Syarikat (USTA) berjanji mereka mampu untuk menganjurkan dengan selamat Grand Slam pertama sejak penangguhan Covid-19.

Selepas bintang lelaki mempersoalkan mengenai kejohanan berkenaan, USTA berkata, Terbuka Amerika Syarikat akan diadakan dari 31 Ogos hingga 13 September secara tertutup di Pusat Tenis Nasional New York, yang menjadi hospital sementara untuk memerangi pandemik Covid-19 bermula April lalu.

“Saya tidak sabar untuk kembali bagi beraksi di Terbuka AS 2020. Saya rasa USTA akan menjalankan tugas dengan baik bagi memastikan semua selamat. Ini memang gila, saya sangat teruja,” kata Serena.

Kejohanan di Flushing Meadows akan menjadi Grand Slam pertama sejak pandemik Covid-19 menjejaskan arena sukan seluruh dunia.

Wimbledon terpaksa dibatalkan dan Terbuka Perancis pula ditangguh sehingga September.

Gelanggang berkenaan juga akan menganjurkan Terbuka Barat dan Selatan ATP/WTA, kebiasaannya diadakan di Cincinnati.

USTA menjangkakan penurunan pendapatan operasi sebanyak 80 peratus selepas ia bakal diadakan tanpa penonton namun ia bakal menawarkan wang kemenangan sebanyak AS$60 juta (RM256 juta) bagi dua kejohanan di New York yang digabungkan termasuk tambahan AS$3.3 juta (RM14 juta) kepada ATP dan WTA.

“Kami mempunyai sumber yang mampu untuk kami anjurkan kejohanan ini sekali setiap tahun,” kata Ketua Pegawai Eksekutif (CEO) USTA, Mike Dowse.

Novak Djokovic adalah di antara pemain ternama yang mengkritik idea untuk mengadakan Terbuka AS seperti yang dijadualkan sebelum ini selepas impak Covid-19 yang melanda negara berkenaan, walaupun kes di New York sudah menunjukkan penurunan beberapa minggu lalu.

“Ia adalah keputusan tepat buat tenis. Peminat kami sudah tidak sabar untuk melihat pemain terbaik dunia,” kata Dowse.

Serena memburu kejuaraan Grand Slam buat kali ke-24 untuk menyamai rekod Margerat Court.-AFP

See author's posts


Ismandi Junaidi kekalkan jawatan Presiden PTBMu

ISMANDI Junaidi telah dipilih semula untuk menerajui Persatuan Tenis Bahagian Mukah (PTBMu) sebagai Presiden untuk sesi 2021 hinga 2022.

Sementara Anthony Aloysius Akup, juga dikekalkan selaku Timbalan Presiden pada Mesyuarat Agung (MA) yang telah diadalah baru-baru ini.

Setiausaha adalah Adi Kupun sambil dibantu Jayson John, selaku Penolong Setiausaha, dengan masing-masing, Richard Revis Jimin dan Luqman Hakeem Drahman, sebagai Bendari dan Penolong Bendahari.

Mesyuarat yang diadakan melalui atas talian atau google meet berkenaan juga menyaksikan Ahli Jawatankuasa terdiri daripada Norman Hakimi Ernest, Hamzah Ali dan Noel Alexander Te.

Manakala Sulihi Ali dan Abbie Shahridzan Kadir, dilantik sebagai juru odit dalaman pada mesyuarat yang berlangsung pada 24 Oktober lalu.

Adalah difahamkan setakat ini PTBMu mempunyai sejumlah 56 ahli berdaftar daripada seramai lebih daripada 70 orang pemain yang sediada.

Justeru, pihak persatuan berharap mereka yang belum berdaftar untuk berbuat demikian, termasuk mengalu-alukan ahli baharu lain luar sana.

See author's posts


Victoria diisytihar darurat

AUSTRALIA: Wilayah Victoria di Australia kini diisytiharkan darurat sebagai langkah terbaharu perintah berkurung di seluruh Melbourne bermula Ahad malam.Terbaharu, perintah berkurung pada waktu malam antara 8 malam sehingga 5 pagi akan dilaksanakan di seluruh Melbourne.Menurut Ketua Menteri Victoria, Daniel Andrews, pelaksanaan tersebut membolehkan pihak polis mengambil tindakan undang-undang terhadap mereka yang ingkar kepada arahan tersebut.“Susulan itu, perintah duduk di rumah di Melbourne juga akan diperketatkan. Hanya empat alasan sahaja yang membenarkan untuk keluar rumah.

“Anda tidak lagi dibenarkan untuk keluar rumah atau berada jauh dari rumah sehingga lima kilometer. Anda juga tidak boleh berada sejauh lima kilometer dari rumah untuk alasan membeli barangan keperluan.“Hanya seorang sahaja wakil dari setiap rumah yang dibenarkan untuk membeli barangan setiap hari,” katanya dalam sidang media harian di Melbourne pada Ahad.

Perintah tersebut dilaksanakan susulan terdapat penambahan 651 kes baharu positif COVID-19 yang dilaporkan pada Sabtu termasuk tujuh kematian.Penambahan ini antara angka tertinggi yang direkodkan sejak wilayah itu melaksanakan perintah berkurung sejak enam minggu lalu.Andrews turut memaklumkan terdapat pengumuman susulan tentang pelaksanaan tersebut di tempat kerja pada Isnin termasuk beberapa penutupan beberapa sektor.Bagaimanapun, pihaknya tetap memberi jaminan sektor utama seperti pasar raya yang menjual barangan keperluan asas tidak akan terjejas.-AFP

See author's posts